Subsidi tiket penerbangan RM300 buat pelajar IPTA

PUTRAJAYA, 12 Julai - Lebih 56,000 pelajar universiti awam bakal mendapat manfaat inisiatif bantuan subsidi pembelian tiket penerbangan dianggarkan berjumlah RM16.8 juta mulai 15 Ogos depan.Menteri Pengangkutan, Anthony Loke berkata jemaah menteri bersetuju pemberian baucar digital RM300 kepada setiap pelajar yang layak bagi laluan domestik antara Semenanjung Malaysia, Sabah, Sarawak dan Labuan. "Kita mempunyai peruntukan tidak dipakai dan kita pindahkan peruntukan untuk tujuan ini."Kita juga memohon Mavcom bagi menampung peruntukan. Jadi peruntukan selepas ini kita akan adakan perbincangan dengan MOF", katanya pada sidang media di sini hari ini.Tambahnya, selain dapat mengurangkan beban kewangan pelajar, inisiatif ini juga merupakan usaha kerajaan perpaduan selaras dengan aspirasi Malaysia Madani.


Dasar anti-Ali Baba bakal diperkenal, NETR dipercepat

(Mesyuarat MTEN pada 10 Julai 2023/Foto FB Anwar Ibrahim)

KUALA LUMPUR, 11 Julai -Kerajaan dalam tindakan merangka dasar dan strategi perundangan bersesuaian untuk membanteras aktiviti rent-seeking atau berhubung budaya Ali Baba sebelum dibentangkan kepada Jemaah Menteri.

Perdana Menteri, Datuk Seri Anwar Ibrahim berkata secara prinsip budaya Ali Baba memberi dampak negatif kepada ekonomi dan kerajaan serius untuk menangani dan membasmi aktiviti tersebut.

“Anggaran kerugian mencecah sekitar 1% daripada KDNK dan melibatkan aspek perolehan, perlesenan, pemberian permit dan kuota, serta pemberian subsidi dan geran,” kata Anwar menerusi kenyataan yang dikeluarkan hari ini.

Katanya, pihak Kementerian Ekonomi dan Jabatan Peguam Negara, dengan penglibatan Kementerian dan Agensi Kerajaan, akan mengkaji dan merangka dasar serta strategi perundangan tersebut.

Perdana Menteri memaklumkan bahawa Mesyuarat Majlis Tindakan Ekonomi Negara (MTEN) semalam (10 Julai 2023) telah membincangkan perkara itu dan secara prinsip bersetuju dengan perkara itu, termasuk keputusan berkaitan inisiatif Pelan Hala Tuju Peralihan Tenaga (NETR).

Inisiatif NETR itu akan dipercepatkan sebagai pemangkin kepada strategi mengangkat negara sebagai peneraju serantau dalam tenaga boleh baharu.

“Projek-projek Flagship Rintis dan inisiatif NETR bagi meningkatkan penyertaan industri mengenai hala tuju baharu kerajaan dalam meneroka sumber tenaga baharu dan membentuk permintaan pasaran, serta mengenal pasti sumber kewangan untuk menangani jurang pembiayaan bagi projek tersebut,” menurut kenyataan tersebut.

Fasa Pertama NETR akan mengetengahkan sepuluh projek rintis perdana yang strategik dan bernilai tinggi sebagai langkah pelaksanaan Dasar Tenaga Negara 2022-2040 dengan jangkaan pelaburan bernilai RM25 bilion, sekaligus mewujudkan 23,000 pekerjaan berkualiti tinggi, dan mengurangkan pelepasan karbon dioksida setara melebihi 10,000 gigagram secara bertimbunan (cumulative).

Peluncuran NETR Fasa Pertama akan diadakan pada 27 Julai 2023; disusuli peluncuran NETR Fasa Kedua pada Ogos 2023.

“Melangkah ke hadapan, MTEN akan terus merumuskan langkah dan inisiatif baharu untuk menangani pelbagai tantangan melibatkan perekonomian negara, bagi memastikan penambahbaikan tatakelola serta perubahan struktur secara teratur demi meningkatkan potensi ekonomi negara,” kata kenyataan itu.

Anwar berkata pentadbirannya akan sentiasa berusaha memastikan negara mencapai Aspirasi Negara Rendah Karbon 2040 dan sentiasa bergerak maju ke hadapan seiring dengan kemajuan teknologi semasa dan memenuhi keperluan sosioekonomi rakyat bagi menjamin kesejahteraan Malaysia dan rakyatnya.


KPT usaha tangani masalah capaian internet demi kepentingan penuntut IPTA

(Menteri KPT Datuk Seri Mohamed Khaled Nordin)

SEREMBAN, 11 Julai - Kementerian Pendidikan Tinggi (KPT) telah mengemukakan permohonan peruntukan kepada Kementerian Kewangan bagi menaik taraf rangkaian WiFi semua universiti awam di negara ini.Menterinya, Datuk Seri Mohamed Khaled Nordin berkata,sehingga kini masih ada beberapa universiti yang berdepan masalah capaian internet."Memang tidak dinafikan ada masalah Internet di beberapa universiti dan asrama penuntut, malah kita sudah kemukakan kepada kerajaan untuk meningkatkan lagi kemudahan Internet dalam setiap IPTA," katanya kepada pemberita selepas menyempurnakan Majlis Penyampaian Watikah Pelantikan Pengerusi Jawatankuasa Penasihat Kolej Komuniti (JPENKK) Peringkat Negeri Sembilan di sini, semalam.

(Majlis Penyampaian Watikah Pelantikan Pengerusi Jawatankuasa Penasihat Kolej Komuniti Negeri Sembilan)

Majlis turut dihadiri Ketua Pengarah Pendidikan Politeknik dan Kolej Komuniti, Dr Mohd Zahari Ismail serta Pengerusi Badan Perhubungan Umno merangkap Ahli Parlimen Jelebu, Datuk Seri Jalaluddin Alias.Beliau berkata, pihaknya kini sedang berusaha dan yakin dapat menangani perkara itu secepat mungkin demi kepentingan penuntut.Terdahulu dalam ucapannya, beliau menegaskan KPT berhasrat untuk memperkasakan Kolej Komuniti sebagai tempat bagi anggota masyarakat menimba ilmu dan kemahiran bagi meningkatkan pencapaian ekonomi.


PM luah rasa terharu terima amanah dan wasiat Almarhum Yusuf al-Qaradawi

(Dr Muhammad Al-Qaradawi dan Abdurrahman Al-Qaradawi merupakan putera kepada Almarhum Syeikh Dr Yusuf al-Qaradawi)

PUTRAJAYA, 11 Julai - Perdana Menteri Datuk Seri Anwar Ibrahim meluahkan rasa terharu beliau ketika menghadiri Siri Syarahan Kehormat MADANI mengenai Syeikh Dr Yusuf Al-Qaradawi di Seri Perdana, di sini malam tadi.Ini kerana kehadiran anak Almarhum Syeikh Dr Yusuf Al-Qaradawi iaitu Dr Mohammed Yousef Al-Qaradawi dan Abdurrahman Al-Qaradawi yang sudi berkongsi mengenai biografi dan perjuangan ulama terulung itu."Saya rasa sangat terharu semasa dapat tahu Muhammad hubungi saya berhajat ingin serahkan karya besar Syeikh Yusuf sebagai tanda ingatan kepada saya. "Saya dan rakan-rakan di Angkatan Belia Islam Malaysia (ABIM), sebenarnya dekat dengan Syeikh Yusuf, ... menjiwai perjuangan yang membawa mesej Islam. "Beliau membantu kita dengan keadaan kebangkitan Islam (ketika itu) dan kemaraan anak muda, serta memberi ingatan perlu berhikmah dan kesabaran (berdakwah)."Ini merupakan satu program penting dan pada masa sama menyentuh perasaan saya," katanya ketika berucap pada Siri Syarahan Kehormat MADANI mengenai Syeikh Dr Yusuf Al-Qaradawi di Seri Perdana.Turut hadir pada majlis itu ialah isteri Perdana Menteri Datuk Seri Dr Wan Azizah Wan Ismail.

(Anwar Ibrahim menerima Ensiklopedia Himpunan-Himpunan Yang Lengkap Bagi Al-Imam Yusuf Al Qaradawi/FOTO FB PM)

Pada majlis itu, Perdana Menteri turut menerima Ensiklopedia Himpunan-Himpunan Yang Lengkap Bagi Al-Imam Yusuf Al Qaradawi daripada Muhammad.Ensiklopedia itu menghimpunkan karya-karya Allahyarham dalam bidang akidah, feqah, ilmu agama, fatwa-fatwa, tasawuf, tafsir, hadis, sejarah, pemikiran dan khutbah.Sementara itu, menerusi perkongsian Facebooknya, Anwar menyatakan pintu persahabatan bersama ulama itu terjalin semenjak awal 70-an lagi."Hubungan panjang Almarhum semenjak awal tahun 70an ditandai dengan pesanan kepada saya sewaktu mengemudi ABIM ketika era kebangkitan Islam dan terkenal dengan semangat anak muda yang membara dan kuat idealismenya."Syeikh Dr Yusuf memperingatkan kepentingan bersikap sederhana dan dengan menjadikan dakwah sebagai jalur hikmah yang penuh kebijaksanaan," katanya.Beliau turut merakamkan setinggi-tinggi penghargaan kepada kedua putera Almarhum yang sudi melawat ke negara ini."Semoga hubungan persaudaraan ini kekal segar seperti sewaktu mula Almarhum bapa mereka melembar pintu persahabatan ini," kongsinya lagi.Pada 2009, Kerajaan Malaysia telah menganugerahkan Syeikh Yusuf Tokoh Maal Hijrah Antarabangsa atas jasa baktinya dalam dunia Islam.Sepanjang hayatnya, Allahyarham telah menghasilkan lebih 120 buku termasuk naskhah perundangan Islam serta menerima pelbagai pengiktirafan antarabangsa.Bagaimanapun, Syeikh Yusuf Al-Qaradawi meninggal dunia pada 26 Sept tahun lalu pada usia 96 tahun.


Tangani perbezaan politik dengan akhlak yang baik - Zahid Hamidi

KUALA LUMPUR, 11 Julai - 'Jika kita berbeza pandangan politik sekalipun, sebaiknya perbezaan itu ditangani dengan akhlak yang baik,' kata Timbalan Perdana Menteri, Datuk Seri Ahmad Zahid Hamidi berhubung kenyataan Pengerusi DAP, Lim Guan Eng berkaitan ‘gelombang hijau’.Zahid berkata, dakwaan yang menyatakan Guan Eng sengaja membangkitkan isu agama, raja dan kaum (3R) biar dirungkai dengan penuh hemah dan mengikut perundangan."Seperti yang saya katakan semalam dalam kenyataan media saya di Dataran Merdeka meskipun kita kini berada pada suasana hangat pilihan raya, jika kita berbeza pandangan politik sekalipun, sebaiknya perbezaan itu ditangani dengan akhlak yang baik. ''Janganlah kita lakukan 'character assassination' (pembunuhan karakter) kerana ia bakal mencetuskan situasi yang tidak harmoni di antara kita rakyat Malaysia," katanya menerusi hantaran di Facebook semalam.

Bagaimanapun, Guan Eng menerusi perkongsian di Facebooknya pada 8 Julai lalu menafikan mengeluarkan kenyataan berhubung dakwaan ‘gelombang hijau’ bakal memusnahkan tokong dan menafikan hak agama di Pulau Pinang.Mengulas lanjut, Ahmad Zahid berkata, semua pihak seharusnya mengelakkan memfitnah antara satu sama lain dalam berpolitik.Terdahulu, Bukit Aman mengesahkan sedang menjalankan siasatan terhadap Guan Eng berhubung kenyataannya yang menyentuh isu 3R berikutan menerima beberapa laporan polis berhubung kenyataan itu.Guan Eng didakwa mengeluarkan kenyataan itu semasa berucap dalam program ‘Tian Fu Gong Bai Long Wang Singapore-Malaysia Tour 2023’ di Tokong Batu, Jelutong, Pulau Pinang pada 7 Julai lalu.

BERITA BERKAITAN:Lim Guan Eng disiasat sentuh isu 3RPRU DUN, jangan sentuh isu 3R- KPNPolis Kedah terima 23 laporan terhadap Lim Guan EngElak jadikan sensitiviti 3R, modal politik menjelang pilihan rayaTindakan tegas kepada individu sebar sentimen 3R


KKD rangka program memperingati jasa Tun Dr Ismail

KUALA LUMPUR, 11 Julai - Kementerian Komunikasi dan Digital (KKD) sedang merangka satu program bagi memperingati jasa bekas Timbalan Perdana Menteri Allahyarham Tun Dr Ismail Abdul Rahman sempena sambutan Bulan Kebangsaan tahun ini. Menteri berkenaan Fahmi Fadzil berkata program itu yang akan dilaksanakan di Kelab Sultan Sulaiman di sini pada 2 Ogos ini, bertujuan mendidik generasi muda mengenai sumbangan negarawan itu dalam membangunkan negara ini.“Ia bukan sekadar memperingati beliau tetapi jasa dan bakti beliau dalam usaha pembentukan sebuah negara bersama dengan tokoh besar tanah air dan ini kita harap jadi satu penghormatan kepada usaha Allahyarham agar generasi baharu tidak lupa bahawa negara kita ramai pejuang-pejuang yang telah berusaha,” katanya. Beliau berkata demikian ketika menjadi tetamu pada program Ruang Bicara bertajuk “Pelancaran Bulan Kebangsaan dan Kibar Jalur Gemilang 2023” terbitan Bernama TV malam Isnin.

(Memorial Negarawan Tun Dr. Ismail yang terletak di Jalan Dato’ Onn)

Mengenai tema Bulan Kebangsaan tahun ini iaitu “Tekad Perpaduan Penuhi Harapan”, Fahmi berkata isu perpaduan dan kestabilan merupakan perkara yang amat penting untuk diketengahkan bagi melahirkan masyarakat yang bersatu hati. “Kedua yang bagi saya penting frasa penuhi harapan ini merujuk kepada hasrat, iltizam, keinginan, dan kemahuan rakyat...kalau kita fikirkan dalam konteks kemerdekaan erti mewujudkan sebuah negara bangsa kita sebagai rakyat biasa ada peranan masing-masing untuk memenuhi harapan, apakah harapan pembentukan Malaysia itu,” katanya. Pelbagai program menarik akan disajikan kepada rakyat sempena pelancaran Bulan Kebangsaan dan Kibar Jalur Gemilang di Bulatan Azlan Shah, Meru Raya, Ipoh, Perak, pada 16 Julai ini, diikuti Sambutan Hari Kebangsaan pada 31 Ogos di Dataran Putrajaya manakala Sambutan Hari Malaysia pada 16 Sept berlangsung di Kuching, Sarawak.Selain itu, antara program yang akan dilaksanakan ialah Forum Perdana Ehwal Islam, 6600 Langkah Perpaduan, Majlis Pelancaran Bulan Kebangsaan dan Kibar Jalur Gemilang 2023 dan Pelepasan Konvoi Kembara Merdeka Jalur Gemilang (KMJG 2023). - BERNAMA


Laluan Beruas-Taiping Selatan WCE dibuka hujung tahun ini

IPOH, 10 Julai - Laluan Seksyen 11 menghubungkan Beruas ke Taiping Selatan di Lebuhraya Persisiran Pantai Barat (WCE) dijangka siap sepenuhnya penghujung tahun ini.Ketua Operasi Lebuhraya WCE, Ir. Syed Muhd Naguib Syed Mohd berkata, pembinaan jajaran sepanjang 35.5 kilometer itu kini berada pada tahap 88 peratus.Katanya, ia membabitkan Seksyen SKVE, Banting, Assam Jawa dan Taiping Selatan.Menurut beliau, antara kerja-kerja yang sedang disiapkan melibatkan elemen kejuruteraan seperti penurapan jalan, pembinaan cerun dan tol."Oleh kerana laluan turut melalui Hutan Simpan Bubu, WCE akan turut membina pembetung kekotak haiwan sebagai satu langkah untuk pemeliharaan alam sekitar dan ekosistem."Ini bagi membolehkan apa sahaja perhubungan antara haiwan-haiwan ini dapat dikekalkan susulan daripada pembinaan lebuh raya di kawasan itu," katanya selepas sesi libat urus WCESB bersama media Perak hari ini.

Tambahnya lagi, semua plaza tol di lebuhraya berkenaan akan dilengkapi hentian sebelah yang menyediakan kemudahan seperti tandas, surau dan mesin tambah nilai."Akan ada empat kawasan Rehat dan Rawat (R&R) iaitu R&R Teluk Intan (utara dan selatan), R&R Sungai Wangi (selatan), R&R Ayer Tawar (utara) dan R&R Sg Nyior (utara dan selatan)."Jajaran ini akan menyediakan dua hab kemudahan mengecas kenderaan elektrik (EV) iaitu di Lekir dan Teluk Intan," katanya.Tambahnya, apabila jajaran antara Selangor dan Perak itu siap sepenuhnya, dijangka sebanyak 150,000 kenderaan akan menggunakan lebuhraya WCE itu.


PPZ-MAIWP: Kutipan zakat cecah RM462 juta bagi tempoh 6 bulan

PUTRAJAYA, 10 Julai - Sebanyak RM462 juta wang zakat berjaya dikutip Pusat Pungutan Zakat-Majlis Agama Islam Wilayah Persekutuan (PPZ-MAIWP) untuk tempoh separuh pertama tahun ini. Kutipan itu meningkat sembilan peratus berbanding RM423 juta tempoh sama tahun lalu. Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar berkata, setakat Jun tahun ini sebanyak RM59.85 juta kutipan zakat perniagaan diterima PPZ-MAIWP."Ini sekali gus menunjukkan peningkatan enam peratus berbanding tahun sebelumnya iaitu RM56.6 juta."Hasil daripada usaha strategi daripada PPZ-MAIWP ini, kita dapati lebih ramai pembayar zakat di peringkat individu, perniagaan mahupun korporat. individu mahupan dalam kalangan korporat. "Saya secara peribadi berasa bangga dan bersyukur kerana kesedaran berzakat semakin meningkat dan meluas dalam kalangan umat Islam.“Tentunya komitmen kami di MAIWP, kita akan bekerja dengan bersungguh-sungguh untuk memastikan agihan zakat tersebut dilaksanakan sebaik-baiknya demi kepentingan umat Islam,” katanya ketika berucap pada Majlis Zakat Korporat 2023 di sini hari ini.

(Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar/FOTO PPZ MAIWP)

Pada majlis tersebut, RM13 juta zakat perniagaan daripada 21 buah syarikat korporat diserahkan kepada PPZ-MAIWP. Tambah beliau, bagi tempoh yang sama juga sebanyak RM420 juta dana zakat sudah diagihkan kepada para asnaf melalui pelbagai skim bantuan dengan penuh terancang. Beliau menyeru masyarakat Islam khususnya syarikat dan organisasi di Wilayah Persekutuan untuk menunaikan zakat perniagaan mereka bagi membantu lebih ramai golongan yang memerlukan.


Dakwaan murid digigit guru disiasat- KPM

(Hui Ying dan Guan Eng ketika mengadakan lawatan ke SMK Bagan Jaya, di Butterworth)

BUTTERWORTH, 10 Julai- Kementerian Pendidikan (KPM) akan menjalankan siasatan segera berhubung dakwaan mengenai seorang murid trauma ke sekolah akibat sering digigit gurunya seperti yang tular di media sosial semalam.Timbalan Menterinya, Lim Hui Ying berkata, beliau sudah pun mengenal pasti hantaran yang dimuat naik ibu murid terbabit untuk tindakan lanjut.Jelasnya, KPM sangat memandang serius perkara ini kerana ia tidak sepatutnya berlaku.“Kementerian tidak pernah membenarkan perkara seumpama ini berlaku dan langkah pencegahan akan diambil bagi memberi kesedaran kepada murid serta pelajar bahawa ia tidak sepatutnya berlaku,” katanya ketika mengadakan lawatan ke Sekolah Menengah Kebangsaan Bagan Jaya, di Butterworth hari ini.

(Timbalan Menteri Pendidikan, Lim Hui Ying)

Pada majlis sama, Hui Ying turut mengumumkan peruntukan sebanyak RM500,000 untuk naik taraf dan penyelenggaraan sekolah terbabit. Ahli Parlimen Bagan, Lim Guan Eng turut menyumbangkan RM200,000 bagi pemasangan alat pendingin hawa di bilik guru sekolah berkenaan.


PRU DUN ke-15: Polis Kelantan fokus 16 lokasi panas

(Ketua Polis Kelantan, Datuk Muhamad Zaki Harun)

KOTA BHARU, 10 Julai- Polis Kelantan memberi tumpuan kepada 16 kawasan Dewan Undangan Negeri (DUN) yang disifatkan sebagai "kerusi panas" untuk penugasan menjelang Pilihan Raya Umum DUN ke-15.Ketua Polis Kelantan, Datuk Muhamad Zaki Harun berkata, selain melakukan tugas biasa, pihaknya juga akan memberi tumpuan di lokasi terbabit bagi mengelak kejadian tidak diingini."Kita kenal-pasti 16 lokasi panas seperti Kota Bharu, Machang dan Gua Musang yang diambil kira berdasarkan perlawanan sengit, keadaan penyokong serta sejarah kemenangan calon atau parti di beberapa DUN di kawasan itu."Hasil gabungan semua elemen itu, kita kenal pasti 16 DUN panas ini tetapi ia tidak bermakna kawasan lain diabaikan. Kita pantau bermula hari ini dengan melihat bagaimana pendekatan yang digunakan, siapa orang yang perlu dilihat serta beberapa aspek lagi," katanya.Dalam perkembangan sama, Muhamad Zaki berkata, setakat ini pihaknya belum lagi menerima sebarang permohonan permit untuk mengadakan ceramah parti politik.Jelasnya, jika melihat daripada Pilihan Raya Umum ke-15 (PRU-15) baru-baru ini, permit yang dipohon agak menggalakkan namun beliau menjangkakan kali ini, kapasitinya adalah lebih kecil."Setakat ini, kalau ada ceramah yang dibuat sekalipun, ia hanyalah dalam bentuk program dan selagi ia membabitkan penerangan kepada ahli serta jentera parti masing-masing, itu tidak menimbulkan apa-apa masalah," katanya.Terdahulu, Muhamad Zaki ditemui di Kampung Tanjong Mas di Kota Bharu, selepas menziarah pesara polis, Yusof Hussain, 80, di kediamannya sambil menyerahkan Pingat Jasa Negara.

(Muhamad Zaki (kiri) menziarah pesara polis, Yusof Hussain, 80, di kediamannya sambil menyerahkan Pingat Jasa Negara)


Dasar Karbon Kebangsaan dilaksana tahun ini - Nik Nazmi

KUCHING, 10 Julai - Dasar Karbon Kebangsaan yang bertujuan menyediakan panduan, seterusnya membantu usaha perdagangan karbon di peringkat negeri dijangka siap untuk dilaksanakan tahun ini, kata Menteri Sumber Asli, Alam Sekitar dan Perubahan Iklim Nik Nazmi Nik Ahmad. Beliau berkata mesyuarat Majlis Tindakan Perubahan Iklim Malaysia (MyCAC) yang dipengerusikan Perdana Menteri Datuk Seri Anwar Ibrahim akan diadakan Jumaat ini bagi membentangkan status terkini dasar serta memperincikan skop perundangan yang perlu dilaksanakan di bawah kerangka dasar berkenaan. “Mesyuarat ini akan turut dihadiri menteri besar dan ketua menteri setiap negeri. Fungsi di peringkat Persekutuan adalah sebagai pemudah cara (bagi aktiviti perdagangan karbon) di negeri terlibat, jadi kita akan sediakan dasar tersebut tahun ini... dan asasnya akan dibentangkan dalam mesyuarat MyCAC pada minggu ini,” katanya.Bercakap dalam sidang media selepas mengadakan kunjungan hormat terhadap Premier Sarawak Tan Sri Abang Johari Tun Openg di Wisma Bapa Malaysia di sini hari ini, beliau berkata berdasarkan hasil perbincangan dalam mesyuarat berkenaan nanti, kerajaan akan turut meneliti keperluan penguatkuasaan undang-undang bagi aspek kawal selia dan pengewangan perniagaan karbon. “(Perdagangan karbon) ini tidak memerlukan pindaan undang-undang kerana ia cuma melibatkan segi perundangan dan dasar sahaja,” katanya dan menambah kementeriannya giat mengadakan perbincangan berkaitan perdagangan karbon bersama kerajaan negeri memandangkan hal berkaitan tanah bagi penyimpanan karbon adalah di bawah bidang kuasa kerajaan negeri.Pada 30 Jun, Timbalan Perdana Menteri Datuk Seri Fadillah Yusof berkata kerajaan sedang memperincikan cadangan untuk meletakkan aktiviti perniagaan karbon di bawah Kementerian Perladangan dan Komoditi (KPK).Fadillah yang juga Menteri Perladangan dan Komoditi berkata buat masa ini, segala isu berkaitan dengan karbon berada di bawah bidang kuasa Kementerian Sumber Asli, Alam Sekitar dan Perubahan Iklim (NRECC).

(Nik Nazmi Nik Ahmad (kiri) ketika sidang media selepas mengadakan kunjungan hormat terhadap Premier Sarawak Tan Sri Abang Johari Tun Openg di Wisma Bapa Malaysia di Petra Jaya/ FOTO BERNAMA)

Terdahulu, semasa kunjungan hormat itu, Nik Nazmi dan Abang Johari menyaksikan majlis penyerahan lapan projek Rancangan Memulihkan Koridor Sungai (RMKS) yang telah siap sepenuhnya oleh Jabatan Pengairan dan Saliran (JPS) kepada Kerajaan Sarawak.Pelaksanaan projek melibatkan peruntukan berjumlah RM63 juta itu membabitkan koridor-koridor sungai Batang Kayan terletak di Lundu, Batang Balingian (Mukah) serta Batang Sadong di Pekan Gedong dan Serian.Selain itu, projek melibatkan kerja-kerja pengukuhan tebing sungai turut diadakan di Batang Sadong, Simunjan, Retaining Wall Sungai Baram, Rumah Naing, Pekan Sabtu Oya dan Betong.“Projek ini juga memberi nilai tambah dengan pembangunan kawasan riadah penduduk setempat serta membawa manfaat kepada hampir 195,000 orang penduduk setempat,” kata Nik Nazmi.Turut hadir Timbalan Menteri Sumber Asli, Alam Sekitar dan Perubahan Iklim Datuk Seri Huang Tiong Sii dan Timbalan Premier Sarawak merangkap Menteri Kesihatan Awam, Kerajaan Tempatan dan Perumahan Sarawak Datuk Seri Dr Sim Kui Hian. - BERNAMA


MBMB proaktif pantau aktiviti vandalisme di bangunan warisan, sejarah UNESCO

BANDA HILIR, 10 Julai- Majlis Bandaraya Melaka Bersejarah (MBMB) akan memantau secara proaktif sebarang aktiviti vandalisme di bangunan warisan dan sejarah yang diiktiraf Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO).Datuk Bandar MBMB, Datuk Shadan Othman berkata, pihaknya meletakkan pegawai penguatkuasa di sekitar kawasan tapak UNESCO itu bagi memantau sebarang aktiviti itu.Antaranya di sekitar Banda Hilir, seperti Stadhuys, Kota A Famosa dan beberapa kawasan di Jonker WalkKatanya, ia sebahagian daripada usaha MBMB menjelang Tahun Melawat Melaka (TMM) 2024."Setakat hari ini ada tetapi agak 'minor' contoh macam menconteng konon dia tulis 'I was here' tetapi dia tak sedar yang diconteng itu adalah kawasan warisan, tempat peninggalan yang kita perlu pelihara. Sekarang kita dalam proses untuk menambah baik yang mana kita akan pastikan tiada berlakunya aktiviti vandalisme dan kita akan sentiasa memantau," katanya.

(Datuk Bandar MBMB, Datuk Shadan Othman)

Selain itu, beliau berkata MBMB juga sedang menaik taraf semua tandas awam dalam kawasan pentadbirannya terutama di lokasi tumpuan pelancong sekitar Banda Hilir bagi memastikan keselesaan pengguna."Kita mahu memastikan semua tandas berkenaan mencapai taraf 'BMW' iaitu Bersih, Menawan dan Wangi seperti disarankan Kementerian Pembangunan dan Kerajaan Tempatan sekali gus memberi imej yang baik kepada pelancong tentang aspek kebersihan tandas awam di negeri ini."Di MBMB juga, kita mempunyai satu tandas yang menerima Anugerah Standard Pelancongan Asean Kategori 'Asean Public Toilet Standard' Peringkat Kebangsaan bagi Tandas Graha Makmur," katanya.Shadan berkata demikian pada Festival Heritage Melaka 2023 di Memorial Pengisytiharan Kemerdekaan, Banda Hilir, malam tadi.Majlis sambutan disempurnakan Yang Dipertua Negeri Melaka Tun Mohd Ali Rustam dan turut dihadiri Ketua Menteri Datuk Seri Ab Rauf Yusoh.Lebih 100 artis kebudayaan terlibat menjayakan persembahan 'Musical Malacca Heritage of Magnificence from the 15th Century' serta persembahan tarian dan nyanyian melibatkan pelbagai etnik di Melaka.Festival turut menampilkan pelakon, Ashraf Muslim dan Vanida Imran serta bekas jaguh silat negara Mohd Al-Jufferi Jamari.


KPM jamin peluang pendidikan tidak pinggir mana-mana bangsa

(Menteri Pendidikan Fadhlina Sidek/Gambar Fail FB KPM)

KULIM, 9 Julai - Tidak ada mana-mana kaum yang dipinggirkan daripada peluang pendidikan di negara ini, kata Menteri Pendidikan Fadhlina Sidek.Fadhlina berkata, Kementerian Pendidikan (KPM) akan sentiasa berusaha menambah baik sistem pendidikan negara."Walaupun kerajaan berpendirian mengekalkan sistem kuota Melayu dan bumiputera, peluang dalam pendidikan juga harus diberikan kepada pelajar daripada kaum lain."Kita memang bersama dengan apa yang dinyatakan oleh Perdana Menteri (Datuk Seri Anwar Ibrahim), tetapi dalam masa yang sama di peringkat KPM kita ada banyak penambahbaikan dan saya ingin memberi jaminan bahawa kita tidak meminggirkan mana-mana bangsa (untuk belajar). "Ini penting khususnya pelajar di Tingkatan Enam yang sedang kita lihat peluang yang lain untuk memastikan semua anak kita ini mendapat akses pendidikan. Jadi tiada siapa yang akan dipinggirkan,” katanya.Beliau berkata demikian ketika ditemui selepas Majlis Perasmian Penutupan Pertandingan Innovation dan Robotik Peringkat Kebangsaan 2023 (INORO'23) di Kolej Vokasional Kulim di sini, hari ini.

Semalam, pada Program Temu Anwar di Universiti Utara Malaysia, Sintok, Kedah, Perdana Menteri berkata sistem kuota Melayu dan bumiputera dalam bidang pendidikan perlu dikekalkan.Anwar menjelaskan ia bagi mengimbangi jumlah pelajar kaum itu di institusi pengajian tinggi.Dalam pada itu, Fadhlina berkata penyelenggaraan dan baik pulih sekolah daif di seluruh negara menjadi keutamaan KPM termasuk di enam sekolah di negeri ini antaranya di daerah Kubang Pasu, Kota Setar, Baling dan Sik.Beliau berkata demikian ketika diminta mengulas mengenai ucapan Anwar berkaitan peruntukan kepada klinik dan sekolah daif di Kedah."Semua projek baik pulih sekolah daif akan dipantau dan perkembangannya akan dimaklumkan dari semasa ke semasa," katanya.Dalam majlis ramah mesra bersama warga masyarakat daerah Kubang Pasu di Changlun semalam, Anwar berkata daripada jumlah keseluruhan peruntukan Rolling Plan (RP3) Rancangan Malaysia Ke-12 di Negeri Kedah, sebanyak RM10.1 juta diperuntukkan bagi pembaikan 40 buah klinik dan enam buah sekolah daif.


KPKT peruntuk RM10 juta bagi pelaksanaan PEKB

KUANTAN, 9 Julai - Kementerian Pembangunan Kerajaan Tempatan (KPKT) memperuntukkan sebanyak RM10 juta bagi pelaksanaan program Pemerkasaan Ekonomi Komuniti Bandar (PEKB), tahun ini.Timbalan Menterinya, Akmal Nasrullah Mohd Nasir berkata, program itu menyasarkan seramai 835 orang di bawah eKasih untuk menjalani kursus dan diberikan peralatan untuk berniaga.Ini sekali gus dapat membantu mereka meningkatkan pendapatan isi rumah."Selepas tamat menjalani latihan, peserta diberikan peralatan perniagaan secara percuma mengikut keperluan masing-masing untuk berniaga seterusnya meningkatkan pendapatan keluarga."Mereka diberikan ruang untuk menjalani kursus kemahiran dan ini mengikut kesesuaian apa yang mereka mahukan dan mengikut latar belakang."Sebab itu di Kuantan sebagai contoh NGO itu telah melaksanakan proses bancian terlebih dahulu untuk memastikan para peserta yang ditawarkan ini sesuai dengan apa yang hendak kita tawarkan," katanya pada sidang media selepas menyempurnakan Majlis Perasmian Penutup Program Pemerkasaan Ekonomi Komuniti Bandar (PEKB) di sini hari ini.Pada majlis itu, seramai 54 peserta bawah NGO, Wanita Inspirasi Kuantan dari Pahang dan Yayasan Bestari Malaysia dari Terengganu menerima peralatan perniagaan seperti ketuhar, penyejuk (chiller) dan pengadun.Sebanyak 28 badan bukan kerajaan (NGO) yang dilantik akan memilih peserta berdasarkan proses pencarian dan bancian mengikut kriteria yang telah ditetapkan.


Baik pulih rumah daif di Pahang, KPKT peruntuk hampir sejuta

KUANTAN, 9 Julai - Sebanyak RM950,000 diperuntukkan oleh Kementerian Pembangunan Kerajaan Tempatan (KPKT) bagi Projek Bantuan Baik Pulih Rumah di Bandar untuk tahun ini khususnya di Pahang, kata Timbalan Menteri Pembangunan Kerajaan Tempatan, Akmal Nasrullah Mohd Nasir.Akmal berkata, projek baik pulih itu melibatkan 63 rumah yang mengalami pelbagai kerosakkan dengan setiap Ketua Isi Rumah (KIR) akan menerima bantuan kadar maksimum RM15,000.

"Inisiatif ini merupakan sebahagian daripada RM40 juta yang diluluskan seluruh negara sebelum ini dengan sasaran 2,543 rumah rumah daif di bandar akan dibaik pulih tahun ini.

"Pemilihan rumah daif dalam kawasan bandar untuk bantuan ini berdasarkan beberapa kriteria termasuk KIR dalam golongan B40 dan rumah atas tanah hak milik.“Ketika ini kos pemulihan bagi setiap rumah kita hadkan RM15,000, cuma tahun depan kita telah mendapat kelulusan kerajaan untuk menaikan kepada RM20,000 bagi membolehkan baik pulih dengan lebih menyeluruh," katanya pada sidang media selepas menyempurnakan Majlis Perasmian Penutup Program Pemerkasaan Ekonomi Komuniti Bandar (PEKB) di sini hari ini.

(Akmal Nasrullah berada di Kuantan melihat beberapa rumah yang akan dibaik pulih bawah Program Baik Pulih Rumah di Bandar/FOTO FB Akmal Nasrullah)

Turut hadir Pengerusi Jawatankuasa Hal Ehwal Pengguna dan Sumber Manusia Pahang Sim Chon Siang.Katanya, program itu juga turut melibatkan rumah yang telah rosak disebabkan faktor usia atau bencana namun masih ekonomik untuk dibaiki."Kerja pembaikan melibatkan komponen-komponen asas rumah seperti bumbung, dinding, lantai dan tingkap ini akan disalurkan menerusi pihak berkuasa tempatan (PBT)," katanya.


Dana hampir RM1 bilion, demi kelangsungan FELDA - PM

SERDANG, 7 Julai- Dana hampir RM1 bilion setiap tahun diluluskan bagi tempoh 10 tahun, demi menjamin kelangsungan Lembaga Kemajuan Tanah Persekutuan (FELDA).Perkara itu dinyatakan Perdana Menteri, Datuk Seri Anwar Ibrahim ketika berucap merasmikan Sambutan Hari Peneroka FELDA Peringkat Kebangsaan, di sini hari ini.

Beliau yang juga Menteri Kewangan berkata penyaluran dana pembiayaan sukuk FELDA tertangguh sebelum ini disebabkan komitmen kerajaan untuk membiayai pakej rangsangan ekonomi.

"Pembiayaan sukuk FELDA tertangguh dan untuk teruskan dana pembiayaan sukuk yang tertangguh sebelum ini, saya dengan dukungan Jemaah Menteri, meluluskan dana sehingga RM1 bilion setiap tahun untuk tempoh 10 tahun kepada FELDA," katanya.

Dalam ucapannya, beliau turut mengumumkan pelbagai inisiatif bagi meningkatkan kualiti hidup warga FELDA.

Untuk itu, FELDA akan dijadikan sebagai peneraju transformasi digital menerusi program Digital MADANI, yang akan memperkasa ekonomi gig. "Program dengan kerjasama MDEC ini akan dilaksanakan di 30 Pusat Ekonomi Digital (PEDi) yang dikenal pasti di seluruh negara, serta program jangka panjang di Kolej Yayasan FELDA di Kelana Jaya," katanya.

Anwar turut mengumumkan pembinaan 12 buah Pusat Hemodialisis dengan peruntukan RM21 juta di kesemua wilayah FELDA dan sebuah lagi di premis Yayasan FELDA, Kelana Jaya."Pembinaan pusat dialisis ini dijangka dapat memberi manfaat dan meringankan beban hampir 2,000 pesakit di kawasan rancangan FELDA yang selama ini terpaksa menempuh perjalanan sehingga dua jam bagi mendapatkan rawatan dialisis," tambah beliau.Bagi menjamin aspek penjagaan kesihatan kepada peneroka asal yang telah berumur, pengenalan insentif khas Sumbangan Kesihatan Rahmah (SKR) sebanyak RM300 diperkenal.Menurutnya, insentif khas bagi warga peneroka berumur 65 tahun ke atas itu akan melibatkan peruntukan keseluruhan berjumlah RM21.21 juta dan bakal memberi manfaat kepada 70,715 orang peneroka.Kerajaan juga kata beliau, bersetuju untuk menanggung perbelanjaan kos operasi bagi 37,012 lampu jalan di rancangan FELDA seluruh negara, melibatkan implikasi kewangan sebanyak RM7.7 juta setahun.Terdahulu, Pengerusi FELDA, Datuk Seri Ahmad Shabery Cheek dalam ucapan pada majlis tersebut turut mengetengahkan agar perkara itu disegerakan.Dalam ucapannya, perdana menteri menegaskan, kerajaan tidak meminggirkan warga peneroka yang berada di Sabah. Sejak Julai 2021, FELDA telah membelanjakan hampir RM128 juta bagi penjanaan tenaga serta rawatan dan pembekalan air bersih di Kompleks Sahabat, Umas dan Kalabakan."Sebagai manifestasi keprihatinan kerajaan, (kelima) saya mengumumkan subsidi diesel berjumlah RM36 juta setahun ditampung oleh kerajaan bagi operasi penjanaan tenaga dan rawatan air yang akan memberi manfaat kepada hampir 43,000 penduduk di kawasan tersebut," katanya.Turut disentuh penyelesaikan isu Perumahan Generasi Baharu FELDA (PGBF) yang terbengkalai.Perdana menteri memberitahu, kerajaan akan menyediakan peruntukan sewajarnya bagi segera menyiapkan baki 283 unit perumahan PGBF."Kerajaan juga akan mempertimbangkan usaha drastik bagi membantu peneroka getah beralih kepada tanaman komoditi lain seperti sawit, kelapa atau yang bersesuaian tertakluk kepada kelulusan kerajaan negeri masing-masing," tambah beliau.


9 bandar diraja bakal jadi tumpuan aset pelancongan

PUTRAJAYA, 7 Julai - Garis Panduan Perancangan dan Pembangunan (GPP) Bandar Diraja tidak akan menghadkan pembangunan, di sembilan bandar diraja. kata Menteri Pembangunan Kerajaan Tempatan (KPKT), Nga Kor Ming.Menurutnya, pelaksanaan itu akan lebih tersusun dan disesuaikan mengikut kedudukan bandar demi memelihara institusi dan identiti diraja.“Garis panduan itu akan fokus kepada aspek seni bina bangunan, pemilihan warna, landskap, pemuliharaan warisan dan pasak bangunan selain dijadikan tumpuan dan aset pelancongan," pada majlis pelancaran GPP di sini, hari ini.Katanya, GPP juga turut menyediakan perancangan dan pembangunan yang menampilkan ciri, keistimewaan dan keindahan institusi warisan negara."Selain itu, pelaksanaan itu nanti akan menjadi panduan pembangunan yang merangkumi aspek warisan, identiti, ekonomi, pelancongan," katanya.Kor Ming berkata, GPP telah dibentangkan dan diluluskan di Mesyuarat Jemaah Menteri pada 17 Mei lepas.Perkara itu juga akan dibentangkan di Mesyuarat Majlis Raja-Raja Yang Ke-262 untuk mendapat perkenan sebelum diguna pakai dan dikuatkuasakan.

(Garis Panduan Perancangan dan Pembangunan (GPP) Bandar Diraja/FOTO PlanMalaysia)


Kerajaan setuju skim gaji penjawat awam dinilai semula - PM Anwar

SEREMBAN, 7 Julai - Skim gaji perkhidmatan awam wajar dinilai semula selepas mempertimbangkan tiada kenaikan diberikan bagi tempoh yang agak lama, kata Perdana Menteri Datuk Seri Anwar Ibrahim.Oleh itu, beliau berkata kerajaan bersetuju untuk mengangkat isu tersebut dan akan dibangkitkan pada Mesyuarat Jemaah Menteri pada minggu depan.Anwar yang juga Menteri Kewangan berkata, selepas mengambil kira skim gaji penjawat awam ketika ini berada tahap yang rendah maka pertimbangan itu adalah wajar."Gaji penjawat awam paling akhir dinilai semula pada 2013 dan ia suatu tempoh agak lama. Pandangan mengenai itu sudah dikemukakan oleh Ketua Pengarah Perkhidmatan Awam, Datuk Dr Zulkapli Mohamed dan Ketua Setiausaha Negara, Tan Sri Mohd Zuki Ali kepada saya untuk memulakan pasukan mengkaji dan saya bersetuju."Oleh itu, kita bentangkan kepada Jemaah Menteri supaya diberikan kelulusan dan pasukan ini boleh memulakan kerja dan memberikan cadangan kepada kerajaan untuk meningkan skim gaji penjawat awam," katanya selepas menghadiri Majlis Amanat Perdana Menteri kepada Penjawat Awam Negeri Sembilan di Dewan Majlis Bandaraya Seremban (MBS), hari ini.Bagaimanapun beliau berkata, tiada masa khusus bagi perbincangan itu serta belum memberi bayangan peratusan unjuran kenaikan yang akan diberikan.Beliau menyifatkan perbincangan itu masih di peringkat awal."Keseluruhannya, upah dan gaji penjawat awam ketika ini masih ditahap rendah dan saya rasa ia wajar diberi pertimbangan walaupun terikat dengan kekangan kewangan sedia ada. Sedikit perubahan ini saya rasa kita boleh cari jalan supaya dapat kita beri pertimbangan," katanya.


PRU DUN ke-15: KPT kenal pasti kaedah mudahkan warga IPT pulang mengundi

JITRA, 7 Julai- Kementerian Pendidikan Tinggi (KPT) akan mengenal pasti kaedah bersesuaian untuk memudahkan warga Institusi Pengajian Tinggi (IPT) termasuk pelajar dan pensyarah pulang mengundi pada Pilihan Raya Negeri (PRN) DUN di enam negeri pada 12 Ogos nanti.Timbalan Menteri Pendidikan Tinggi, Datuk Mohammad Yusof Apdal berkata pihaknya akan mengadakan perbincangan bersama pihak terlibat bagi mencapai kata putus bagi pelepasan cuti untuk mereka menunaikan tanggungjawab itu."Kita akan lihat kepada keperluan.. kita akan ambil satu kaedah yang memudahkan mereka terutama yang bekerja ataupun pelajar", katanya.Selain itu beliau turut berkata pelajar universiti sememangnya bebas untuk berpolitik dan boleh menyokong mana-mana parti pilihan mereka namun perlu bertanggungjawab memastikan ia tidak mengganggu pengajian.Datuk Mohammad Yusof berkata demikian pada sidang media selepas menutup Pertandingan dan Pameran Inovasi iCompEx  ke-11 yang berlangsung pada 5 dan 6 Julai di Politeknik Sultan Abdul Halim Mu’adzam Shah (POLIMAS) di Jitra ,Kedah semalam .Pertandingan dan pameran pertama kali diadakan selama dua hari itu melibatkan negara luar dengan penyertaan dari China, Korea, Indonesia,  Thailand dan Bangladesh.

(Datuk Mohammad Yusof (tengah) pada Pertandingan dan Pameran Inovasi iCompEx ke-11 di POLIMAS, Jitra , Kedah semalam/ FB Kementerian Pendidikan Tinggi)


e-Negarawan: Lawatan secara maya untuk dalami sejarah negara

(Menteri Perpaduan Negara, Datuk Aaron Ago Dagang)

ALOR SETAR, 7 Julai- Hanya dengan klik menggunakan hujung jari, rakyat Malaysia kini boleh mendalami sejarah negara menerusi Eksplorasi Negarawan atau e-Negarawan tanpa perlu pergi ke Arkib Memorial.Menteri Perpaduan Negara, Datuk Aaron Ago Dagang berkata e-Negarawan itu adalah satu produk yang dibangunkan oleh Arkib Negara Malaysia dalam menyebar luas maklumat dan pemahaman mengenai tokoh-tokoh negarawan di Malaysia. “Sebanyak 10 Arkib Memorial terlibat dalam projek ini dan kesemuanya menyimpan bahan-bahan arkib yang berkaitan dengan tokoh-tokoh negarawan daripada pelbagai kaum dan agama. e-Negarawan ini akan menjadi medan membina jati diri dan semangat patriotisme yang sangat sesuai untuk generasi muda," katanya.Walaupun begitu, bukan bermaksud kita tidak menggalakkan orang ramai melawat secara fizikal, sebaliknya memberikan peluang dan kesempatan kepada semua masyarakat untuk menikmati lawatan secara interaktif dan berinformasi,” katanya.Aaron berkata demikian menerusi ucapannya pada pelancaran Galeri Maya e-Negarawan di Arkib Negara Negeri Kedah/Perlis di Alor Setar malam tadi.

(Datuk Aaron pada majlis pelancaran Galeri Maya e-Negarawan di Arkib Negara Negeri Kedah/Perlis di Alor Setar malam tadi/ FB Aaron Ago Anak Dagang)

Jelasnya, menerusi pelancaran e-Negarawan ini menunjukkan betapa pentingnya untuk memelihara rekod dan bahan bersejarah negara.Ia sekali gus memberi manfaat kepada masyarakat khususnya generasi muda supaya lebih mengenali sejarah dan budaya bangsa.“Pengunjung tempatan dan antarabangsa boleh menyusuri galeri maya ini secara percuma melalui #klikdijari, imbasan kod respon pantas (QR Code), media sosial rasmi Arkib Negara Malaysia atau laman sesawang di www.arkib.gov.my,” katanya.Ketika ini beberapa pengguna dari Indonesia, Singapura, China dan Amerika Syarikat telah mengakses galeri maya ini, namun jumlahnya masih kecil.Kementerian Perpaduan Negara akan terus menyokong usaha jabatan dan agensi seperti Arkib Negara Malaysia bagi memastikan matlamat dalam membentuk perpaduan dan meningkatkan rasa cinta terhadap negara terus konsisten.


280 jemaah haji kumpulan pertama selamat tiba di tanah air

KUALA LUMPUR, 6 Julai - Seramai 280 jemaah haji kumpulan pertama telah selamat tiba di Lapangan Terbang Antarabangsa (KLIA) pada 9.45 malam tadi.Kesemua mereka berlepas dari Lapangan Terbang Terbang Antarabangsa King Abdulaziz Jeddah pada 7.15 pagi waktu tempatan, pada Rabu.Ketibaan jemaah haji negara telah disambut oleh Pengarah Urusan Kumpulan dan Ketua Pegawai Eksekutif, Lembaga Tabung Haji (TH) Syed Hamadah Syed Othman dan Pengurusan Kanan TH di balai ketibaan KLIA.“TH amat bersyukur kerana operasi musim haji tahun ini berjalan dengan baik tanpa sebarang musibah berlaku. Saya ingin mengucapkan terima kasih kepada semua jemaah haji atas segala kerjasama baik yang diberikan sejak dari tanah air sehingga ke Tanah Suci.Tidak lupa juga penghargaan kami kepada ahli keluarga jemaah haji, serta rakyat Malaysia yang sentiasa mendoakan keselamatan dan kesejahteraan jemaah haji negara semasa berada di Tanah Suci,” katanya menerusi kenyataan hari ini.Syed Hamadah turut mengambil kesempatan untuk bersalaman dan mengucapkan selamat pulang serta tahniah kepada para jemaah haji yang telah selesai melaksanakan rukun Islam ke lima pada musim haji tahun ini.“Kami juga ingin mengucapkan ribuan terima kasih kepada Kerajaan Arab Saudi terutamanya Kementerian Haji dan Umrah Arab Saudi yang telah mengambil langkah-langkah proaktif terutamanya dari segi keselamatan dalam memastikan kelancaran pergerakan jutaan umat Islam dari seluruh dunia menunaikan ibadat haji pada tahun ini,” tambah beliau.

(Ketibaan jemaah haji disambut oleh Pengarah Urusan Kumpulan dan Ketua Pegawai Eksekutif, Lembaga Tabung Haji (TH) Syed Hamadah Syed Othman serta Pengurusan Kanan TH di balai ketibaan KLIA/FOTO TH)

Syed Hamadah turut menzahirkan ucapan takziah kepada keluarga Allahyarham dan Allahyarhamah jemaah haji yang telah kembali ke rahmatullah di Tanah Suci.“Takziah kepada keluarga arwah jemaah haji dan saya mendoakan agar roh Allahyarham dan Allahyarhamah dicucuri rahmat, diberikan ganjaran oleh Allah SWT serta dikurniakan syurga firdaus kepada mereka.Kami mendoakan keluarga mereka terus tabah menghadapi ujian ini,” kata beliau.Untuk makluman, seramai 69 Jemaah Haji Malaysia telah mendapat rawatan di Pusat Rawatan TH di Makkah serta seramai 6 orang telah meninggal dunia.Beliau juga menjelaskan bahawa TH akan mengadakan sesi pasca nilai (post-mortem) bagi menilai secara terperinci perjalanan operasi musim haji tahun ini dan maklum balas yang diterima daripada semua 18 sektor operasi.“Pasca nilai ini amat penting dalam usaha TH memperbaiki setiap kelemahan demi mempertingkatkan perkhidmatan dan menambah baik segala langkah kerja demi kesejahteraan jemaah haji di masa hadapan,” tambah beliau.“TH sentiasa prihatin terhadap kebajikan jemaah haji negara dan kami akan akan sentiasa berusaha untuk memberikan perkhidmatan yang terbaik,” katanya lagi.Sebanyak 98 penerbangan menerusi AMAL by Malaysia Airlines dan Saudia Airlines disediakan bagi membawa kesemua jemaah haji pulang ke tanah air bermula 5 Julai hingga 31 Julai secara berperingkat.


KKM luluskan pendaftaran produk krim untuk ulser kaki diabetik

(Ketua Pengarah Kesihatan, Datuk Dr Muhammad Radzi Abu Hassan)

PUTRAJAYA, 8 Julai - Kementerian Kesihatan Malaysia (KKM) bersetuju memberikan kelulusan pendaftaran pertama bagi produk semula jadi dengan tuntutan terapeutik.Ketua Pengarah Kesihatan, Datuk Dr Muhammad Radzi Abu Hassan berkata, produk krim Fespixon digunakan untuk indikasi ulser kaki diabetik (Diabetic foot ulcer) telah diluluskan melalui Mesyuarat Pihak Berkuasa Kawalan Dadah (PBKD) kali ke-386 pada 6 Julai lalu."Tuntutan terapeutik bagi produk semula jadi adalah tuntutan yang tidak dinyatakan dalam farmakopeia/ monograf atau tuntutan yang bukan merupakan kegunaan tradisional herba (bahan aktif) berkenaan. Tuntutan tersebut hendaklah disokong oleh bukti saintifik, " katanya menerusi kenyataan hari ini.Dr Muhammad berkata, krim Fespixon mengandungi bahan aktif ekstrak aerial Plectranthus amboinicus 2.5mg/g (0.25%w/w) dan ekstrak herba Centella asiatica 10mg/g (1%w/w) dikilangkan oleh Oneness Biotech Co., Ltd., Nanchou plant, Taiwan dengan Pharmeng Technology Sdn. Bhd., sebagai pemegang pendaftaran produk di Malaysia.Katanya, Bahagian Regulatori Farmasi Negara (NPRA) telah mengeluarkan garis panduan pendaftaran produk semula jadi dengan tuntutan terapeutik pada 18 Jun 2020."Garis panduan ini menggariskan keperluan dokumen dan maklumat berkaitan kualiti, keselamatan dan keberkesanan permohonan pendaftaran produk semula jadi dengan tuntutan terapeutik. "Keperluan pendaftaran merangkumi bukti saintifik daripada kajian klinikal terhadap produk siap (finished product) untuk menyokong keselamatan dan keberkesanan produk bagi tuntutan terapeutik tersebut," katanya lagi.Tambahnya, garis panduan itu turut terpakai untuk produk semula jadi dengan tuntutan terapeutik bagi tujuan percubaan klinikal termasuk fasa percubaan klinikal ke atas manusia yang pertama atau First-In-Human (FIH).

"KKM amat menggalakkan pihak syarikat untuk menjalankan percubaan klinikal di Malaysia yang mana ia seterusnya membolehkan negara mempunyai akses kepada terapi baharu melalui kaedah penyelidikan klinikal yang beretika, selamat dan berkualiti serta mematuhi piawaian antarabangsa," jelasnya.Katanya, KKM akan terus komited dengan usaha-usaha untuk mempertingkatkan akses rakyat negara ini kepada ubat-ubatan yang berkualiti, selamat dan berkesan. "Pendaftaran produk semula jadi dengan tuntutan terapeutik berdasarkan garis panduan yang pertama ini harap dapat menggalakkan lebih banyak pengusaha produk semula jadi tempatan menjalankan kajian klinikal bagi mengumpulkan bukti saintifik untuk menyokong permohonan pendaftaran," katanya.


(Menteri Luar, Datuk Seri Zambry Abdul Kadir)

PUTRAJAYA, 6 Julai- Ketaksuban, Islamofobia, sikap rasis dan sebarang tindakan memusnahkan teks keagamaan tanpa mengira agama perlu dikecam.Menteri Luar, Datuk Seri Zambry Abdul Kadir menegaskan peningkatan sentimen kebencian dan tindakan melampau di negara-negara tertentu amat membimbangkan, termasuklah kes pembakaran teks Al-Quran di Sweden."Adalah penting bagi negara-negara anggota Pergerakan Negara Berkecuali (NAM) bekerjasama antara satu sama lain bagi mengatasi cabaran yang dihadapi, dalam masa sama menerapkan nilai kepercayaan, saling menghormati dan membina persefahaman," kata beliau ketika menyampaikan Kenyataan Malaysia dalam Mesyuarat Peringkat Menteri Luar NAM di Baku, Azerbaijan, semalam.Zambry juga menekankan bahawa NAM perlu kekal relevan dan tidak memihak kepada mana-mana kuasa besar, selaras dengan prinsip asas NAM."NAM tidak boleh mengetepikan kebimbangan dan kepentingan negara-negara anggota dalam menegakkan prinsip-prinsip NAM. Ini termasuk menggariskan keperluan penambahbaikan struktur kewangan antarabangsa untuk membantu negara-negara membangun mengatasi pelbagai masalah seperti krisis kewangan, inflasi, peningkatan kadar bunga dan ketiadaan pelepasan hutang," tambah beliau.

(Datuk Seri Zambry berkata NAM perlu kekalkan prinsip asas pergerakan berkecuali)

Katanya, Malaysia mahu NAM menitikberatkan usaha pembaharuan Pertubuhan Bangsa Bersatu (PBB) bagi memastikan aspirasi dan kepentingan ahli-ahli PBB diperjuangkan secara adil dan saksama.Selain itu Malaysia turut menyatakan kekecewaan ASEAN terhadap NAM atas keengganannya menerima cadangan ASEAN berhubung isu Laut China Selatan dalam Dokumen Akhir Mesyuarat yang telah berpanjangan selama hampir 10 tahun. Mesyuarat itu dipengerusikan oleh negara Azerbaijan dan dihadiri lebih 100 wakil negara anggota NAM, negara pemerhati NAM dan tetamu khas termasuk wakil pertubuhan antarabangsa. Mesyuarat Menteri Luar NAM diadakan sebagai persediaan bagi Sidang Kemuncak NAM Ke19 yang dijadualkan berlangsung di Kampala, Uganda pada Januari 2024.Keberanian Malaysia yang lantang menyuarakan kritikan terhadap NAM ini telah mendapat sokongan daripada wakil negara-negara anggota NAM yang hadir, termasuklah daripada kalangan negara anggota ASEAN.


Pemain industri digital, bandar pintar dipelawa sertai SMIX 2023

(Ketua Menteri Melaka, Datuk Seri Ab Rauf Yusoh)

AYER KEROH, 5 Julai- Semua pemain industri digital dan bandar pintar tempatan dan luar negara dipelawa untuk menyertai Persidangan Antarabangsa dan Expo Smart Melaka 2023 (SMIX 2023) yang akan berlangsung di Pusat Dagangan Antarabangsa Melaka (MITC) dari 12 hingga 14 Oktober ini.Ketua Menteri Melaka, Datuk Seri Ab Rauf Yusoh berkata ia merupakan platform terbaik bagi semua pemain industri digital dan bandar pintar dari seluruh dunia untuk berbincang dan bertukar fikiran, selain mengadakan pelbagai aktiviti bagi membangunkan industri digital dan bandar pintar.Ia sekali gus dapat memperluas pelaksanaan inisiatif pintar dan pemerkasaan data di bawah “Smart Melaka Blueprint 2035”, selari dengan hala tuju Pelan Strategik Melakaku Maju Jaya 2035 iaitu pendigitalan dalam ekonomi digital."Saya juga mencadangkan MITC bukan sahaja menjadi tempat konvensyen tetapi akan menjadikan pasaraya digital yang terbesar juga akan kita kita anjurkan."Pada penganjuran SMIX 2023 juga, pelbagai produk komunikasi atau digital untuk pengguna seperti telefon bimbit dan peralatan elektrik turut akan dipamer dan dijual."Kita menyasarkan penglibatan kira-kira 10,000 orang terdiri daripada peserta dan pelawat sepanjang penganjuran SMIX 2023 yang merupakan penganjuran kali kedua," katanya kepada pemberita selepas menyempurnakan Majlis Prapelancaran SMIX 2023 di Ayer Keroh hari ini.Penganjuran SMIX 2023 juga dijangka akan memberi impak pelaburan yang besar kepada ekonomi negeri dan rakyat, selain pembangunan infrastruktur digital ke arah capaian 5G di negeri ini.Dalam perkembangan lain, Ab Rauf berkata kerajaan negeri tidak pernah atau tidak akan bertindak zalim kepada rakyat termasuk peniaga di Uptown Pahlawan Walk, Banda Hilir.Jelasnya peniaga di Uptown Pahlawan Walk akan dipindahkan ke kawasan yang lebih baik dan beberapa siri perbincangan sedang dilakukan antara Majlis Bandaraya Melaka Bersejarah (MBMB) dan peniaga terlibat bagi mencapai persetujuan kedua-dua pihak terlibat."Setakat perbincangan awal yang dilakukan bersama peniaga terlibat malam tadi, ramai antara peniaga teruja untuk mengetahui lebih lanjut tentang usaha yang kerajaan negeri lakukan untuk membantu mereka. Kita akan mengambil berat semua pandangan dan cadangan terutama daripada peniaga di kawasan terlibat untuk mencapai titik persamaan berkaitan isu itu," katanya.Peniaga terlibat di kawasan berkenaan diminta mendapatkan penjelasan lebih lanjut dan jelas daripada MBMB.Dalam masa yang sama beliau berharap tiada pihak cuba mengambil kesempatan dengan menyebarkan maklumat tidak berasas atau tidak tepat seperti video tular berkaitan isu pemindahan Uptown Pahlawan Walk.


Hari undi 12 Ogos sesuai, beri ruang untuk persediaan rapi- Aminuddin Harun

(Menteri Besar Negeri Sembilan, Datuk Seri Aminuddin Harun)

SEREMBAN, 5 Julai- Penetapan tarikh Hari mengundi pada 12 Ogos dilihat sesuai bagi memberi ruang kepada rakyat serta jentera parti untuk membuat persediaan rapi menghadapi Pilihan Raya Umum Dewan Undangan Negeri ke-15 (PRU DUN ke-15).Menurut Menteri Besar Negeri Sembilan, Datuk Seri Aminuddin Harun, pengumuman tarikh mengundi lebih awal dan ditetapkan pada hari Sabtu itu bakal mempengaruhi jumlah pengundi."Dapat membantu masyarakat mengatur semula penjadualan tentang aktiviti mereka bagi memastikan keluar mengundi pada pilihan raya kali ini, jumlah mereka yang mengundi akan lebih tinggi lagi daripada PRU yang lepas. Kita berharap bahawa pengundi luar dapat balik apabila mengetahui lebih awal dan ini memberi ruang kepada mereka mengatur perjalanan yang selamat, di samping akan memudahkan mereka tentukan tempat mengundi," katanya.Beliau berkata demikian di Pejabat Menteri Besar di Wisma Negeri Seremban.

Aminuddin yang juga Pengerusi Pakatan Harapan (PH) negeri, berkata pihaknya yakin PRN dapat dijalankan dengan lancar selepas Pilihan Raya Umum Ke-15 (PRU15) diadakan."Siapa dan parti mana pun yang akan menyertai PRN ini pastinya sudah bersedia termasuk dari segi jentera kerana kita baru habis PRU, cuma mungkin jentera perlu disegarkan semula," katanya.Beliau mengakui menawarkan diri sebagai calon PRN namun keputusan muktamad tertakluk kepada pucuk pimpinan parti.Pengerusi SPR, Tan Sri Abdul Ghani Salleh, mengumumkan PRN di enam negeri diadakan serentak dengan 12 Ogos ini sebagai hari pengundian manakala 29 Julai sebagai hari penamaan calon.


Pilihan raya enam negeri: Agihan kerusi PH-BN hampir selesai

(Datuk Seri Anwar menandatangani plak pada Majlis Pelancaran Buku Adab Perbezaan Pendapat Dalam Islam)

PUTRAJAYA, 4 Julai- Rundingan agihan kerusi menjelang pilihan raya di enam negeri melibatkan Pakatan Harapan (PH) dan Barisan Nasional (BN) hampir selesai.Menurut Perdana Menteri, Datuk Seri Anwar Ibrahim beliau telah bertemu dengan Timbalan Perdana Menteri, Datuk Seri Dr. Ahmad Zahid Hamidi untuk memuktamadkan perkara tersebut.Jelasnya tiada isu perebutan kerusi, namun beberapa pandangan serta isu berbangkit boleh dikemukakan pimpinan negeri dari PH atau BN."Hampir selesai semuanya cuma kita bagi ruang kalau orang nak bangkitkan dari negeri kita bincang. Tapi kalau saya dengan Datuk Seri Zahid, sudah selesai."Pengumuman nanti saya bincang dengan dia, jadi tiada isu pertindihan perebutan kerusi. "Setakat ni tak ada. Saya bincang dengan Datuk Seri Zahid tidak ada. Cuma kita bagi ruang juga kalau ada lagi pandangan yang dikemukakan pimpinan negeri sama ada PH atau BN," kata Anwar kepada media selepas melancarkan buku Adab Perbezaan Pendapat Dalam Islam karya Dr. Taha Jabir Al-Alwani di sini.Tambahnya beliau berkeyakinan gabungan PH-BN mampu mengekalkan kuasa di tiga negeri.Selain itu tumpuan juga diberikan di dua negeri yang dilihat berpotensi diambil alih.Ini pertama kali kekuatan PH dan BN disepadukan bagi menghadapi pilihan raya.

(Datuk Seri Anwar berkata agihan kerusi PH-BN hampir selesai)


(Datuk Seri Anwar ketika berucap di Majlis Pelancaran Buku Adab Perbezaan Pendapat Dalam Islam karya Dr. Taha Jabir Al-Alwani)

PUTRAJAYA, 4 Julai- Perdana Menteri Datuk Seri Anwar Ibrahim sekali mengulangi pendirian bahawa kerajaan pimpinannya tidak akan bertolak ansur dengan kegiatan rasuah dan penyalahgunaan kuasa.Tegasnya beliau akan berusaha sedaya upaya mungkin untuk menyelamatkan negara."Saya bertekad insya-Allah diberikan kekuatan selagi saya diamanah sebagai pemimpin saya tidak akan izinkan amalan menteri-menteri termasuk menteri kewangan dan perdana menteri guna kuasa untuk meyakau."Yang lalu... boleh bercakap soal sejarah, ramai yang terpalit... susah cakap, kalau saya tahu dalam rekod hendak cari yang bersih.. susah, yang bercakap bersih ramai tapi yang menyakau terlalu ramai," kata Anwar ketika berucap di Majlis Pelancaran Buku Adab Perbezaan Pendapat Dalam Islam karya Dr. Taha Jabir Al-Alwani di sini. Tambahnya beliau menyokong usaha bekas Perdana Menteri, Tun Abdul Razak berhutang untuk memajukan ekonomi rakyat dan negara.Bagaimanapun tegasnya hutang yang dibuat selepas itu adalah hanya untuk membangunkan projek mega yang berisiko membudayakan gejala "sakau menyakau".

(PM ulangi ikrar perangi rasuah, salah guna kuasa)


NGO adakan perjumpaan bincang isu kewarganegaraan kanak-kanak terbiar - Nancy

SEREMBAN, 3 Julai - Satu sesi perjumpaan melibatkan badan bukan kerajaan (NGO) dengan Kementerian Dalam Negeri (KDN) berhubung cadangan pindaan Perlembagaan Persekutuan daripada KDN mengenai isu kewarganegaraan kepada kanak-kanak terbiar akan diadakan dalam masa terdekat.Menteri Pembangunan Wanita, Keluarga dan Masyarakat, Datuk Seri Nancy Shukri berkata, selaku kementerian yang bertanggungjawab menjaga kebajikan golongan itu, beliau telah pun dimaklumkan mengenai perkara berkenaan oleh Menteri Dalam Negeri, Datuk Seri Saifudin Nasution Ismail.Perjumpaan itu adalah untuk sesi perbincangan terutama berkenaan Seksyen 1 (e) iaitu bagi kedudukan kanak-kanak terpinggir atau terbuang sangat penting sekali gus dapat memberi perlindungan sewajarnya kepada mereka."Tapi yang penting Menteri KDN mendengar, jadi kita sama-sama mendoakan agar ia berjalan lancar mengikut apa yabg diingini oleh pihak NGO. Sebenarnya bukan satu NGO, dua NGI menghubungi saya, jadi rasa saya seolah-olah tanggungjawab itu berat sekali di tanggung sebagai seorang ibu kepada negara untuk kanak kanak," kata Nancy, di sini.

(Nancy bercakap dalam sidang media selepasProgram Persidangan Pertubuhan Pemulihan dalam Komuniti (PPDK)Peringkat Kebangsaan Tahun 2023 di sini)

Berkenaan cadangan pemansuhan peruntukan Seksyen 1 (e) dalam jadual Kedua, Bahagian II Perlembagaan Persekutuan  berkenaan Perkara 14 (1) (b), seksyen itu menyatakan setiap orang yang lahir di Persekutuan dan pada masa dia lahir tidak menjadi warganegara mana-mana negara selain menurut kuasa perenggan tersebut.


SPR mesyuarat khas Rabu ini bincang PRU DUN enam negeri

KUALA LUMPUR, 3 Julai - Suruhanjaya Pilihan Raya (SPR) akan mengadakan mesyuarat khas bagi membincangkan dan menentukan tarikh penting Pilihan Raya Umum Dewan Undangan Negeri (PRU DUN) ke-15 melibatkan enam negeri pada Rabu ini.Ia selepas SPR menerima notis pembubaran Dewan Undangan Negeri (DUN) melibatkan Kedah, Kelantan, Terengganu, Pulau Pinang, Selangor dan Negeri Sembilan daripada Speaker masing-masing.Setiausaha SPR, Datuk Ikmalrudin Ishak, berkata mesyuarat khas itu akan dipengerusikan oleh Pengerusi SPR, Tan Sri Datuk Abdul Ghani Salleh."Ia akan membincangkan tarikh-tarikh penting PRU DUN Ke-15 seperti tarikh seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut," katanya dalam kenyataan hari ini.Ikmalrudin berkata, satu sidang media akan diadakan sejurus selepas Mesyuarat Khas tersebut.Terdahulu enam negeri iaitu Selangor, Pulau Pinang, Kedah, Kelantan serta Terengganu sepakat membubarkan DUN masing-masing pada Jun dan Negeri Sembilan pada 1 Julai lalu bagi memberi laluan kepada PRU DUN masing-masing.

Kesepakatan itu dicapai menerusi pertemuan enam mata antara Menteri Besar Selangor, Datuk Seri Amirudin Shari, Datuk Seri Aminuddin Harun (Negeri Sembilan), Datuk Seri Muhammad Sanusi Md. Nor (Kedah), Datuk Ahmad Yakob (Kelantan), Datuk Seri Dr. Ahmad Samsuri Mokhtar (Terengganu) dan Ketua Menteri Pulau Pinang, Chow Kon Yeow.Keenam-enam negeri itu tidak mengadakan PRU DUN serentak dengan Pilihan Raya Umum Ke-15 (PRU15) pada November tahun lalu sebagai persediaan menghadapi musim tengkujuh.

BERITA BERKAITAN:DUN N.Sembilan bubar secara rasmi, mandat lima tahun lengkap DUN Negeri Sembilan bubar 1 Julai ini- Aminuddin DUN Pulau Pinang rasmi bubar hari ini, beri laluan kepada PRNDUN Terengganu bubar secara rasmi, kerajaan negeri ditadbir 'caretaker'Ahmad Samsuri menghadap Sultan Terengganu, mohon tarikh bubar DUNDUN Kedah secara rasmi bubar hari ini DUN Kedah bubar pada 28 Jun  Dewan Negeri Kelantan bubarDUN Selangor bubar secara automatik 25 Jun


Insiden KLIA: Anwar akui segelintir petugas Imigresen masih amal 'sistem lama'

PUTRAJAYA, 3 Julai -Majoriti petugas Imigresen di Lapangan Terbang Antarabangsa Kuala Lumpur (KLIA) menjalankan tugas dengan baik, dan hanya segelintir kecil yang masih biasa dengan sistem dan amalan lama.Perdana Menteri, Datuk Seri Anwar Ibrahim bagaimanapun menegaskan, kerajaan melalui pihak berkuasa berkaitan perlu bertindak segera dan tegas dalam menangani sebarang tindakan yang dilihat boleh menjejaskan mutu perkhidmatan penjawat awam serta imej pentadbiran negara. "Semalam saya sempat ke KLIA kerana ada sedikit keributan kecil.. tentunya saya lihat semua kaunter Imigresen berfungsi. "Maknanya majoroti staf Imigresen menjalankan tugas dengan baik. Tetapi sebagaimana juga kita sedar dan sering saya tekankan, ada sekumpulan kecil yang masih biasa dengan sistem dan amalan lama.Saya percaya hal itu adalah bidang kuasa Suruhanjaya Pencegahan Rasuah Malaysia (SPRM) yang harus bertindak", katanya ketika berucap pada Majlis Perhimpunan Bulanan Perdana Menteri bersama warga Jabatan Perdana Menteri (JPM) di sini. Perdana Menteri bagaimanapun menjelaskan adalah tidak wajar untuk terus memberikan perspektif umum terdapat kerosakan dalam Imigresen.Dalam lawatan mengejut beliau kira-kira 30 minit ke KLIA semalam, Datuk Seri Anwar merumuskan urusan dan pengoperasian Jabatan Kastam Diraja Malaysia (JKDM) dan JIM adalah terkawal, serta menyatakan beberapa permasalahan yang ada akan disusuli dengan siasatan bagi penambahbaikan dan tindakan wajar.

Artikel berkaitanImigresen mulakan siasatan dakwaan insiden kekecohan libat menteriDakwaan rasuah di KLIA : PM beri jaminan siasatan menyeluruhDakwaan rasuah di KLIA, SPRM jalankan siasatan


Terap ilmu pengurusan mental, emosi bantu bendung penceraian - Pakar

KUALA LUMPUR, 3 Julai - Belakangan ini terlalu kerap masyarakat dijamu kisah penceraian dan pergolakan rumah tangga, baik orang biasa yang tidak silu berkongsi cerita mereka di media sosial ataupun golongan selebriti.Hakikatnya, trend penceraian di negara ini agak menggusarkan, khususnya dalam kalangan pasangan beragama Islam.Rekod Jabatan Kehakiman Syariah Malaysia menunjukkan sebanyak 45,420 kes penceraian didaftarkan di seluruh negara pada 2021, dengan punca utama yang dikenal pasti ialah tiada persefahaman, faktor kewangan, pasangan curang dan campur tangan keluarga.Turut menyumbang kepada penceraian ialah keganasan rumah tangga termasuk penderaan yang melibatkan fizikal dan mental. Melihat pada situasi ini, pakar mengusulkan pihak berwajib meneliti semula modul kursus praperkahwinan pasangan Islam dan disesuaikan dengan keperluan serta cabaran semasa, terutama dalam aspek pengurusan mental dan emosi serta isu jenayah keganasan rumah tangga. CETEK ILMU URUS EMOSI Kaunselor di Jabatan Psikologi Pendidikan dan Kaunseling, Fakulti Pendidikan, Universiti Malaya (UM) Dr Azmawaty Mohamad Nor ketika mengulas isu penceraian di negara ini, berkata sudah tiba masa untuk modul kursus praperkahwinan ditambah baik kerana cabaran yang dihadapi pada zaman ini adalah berbeza dengan yang dilalui ketika kursus itu mula-mula diperkenalkan.“Kursus ini relevan dan penting bagi bakal pengantin, namun boleh ditambah baik dari semasa ke semasa agar seiring dengan situasi yang dialami oleh masyarakat sekarang,” katanya kepada Bernama.Menurut beliau, antara yang boleh ditimbang untuk dimasukkan dan diketengahkan dalam modul itu ialah ilmu tentang pengurusan mental dan emosi. “Ilmu pengurusan mental dan emosi penting bagi mengelakkan berlaku penderaan, yang tidak terhad kepada aspek fizikal semata-mata tetapi juga emosi yang boleh mempengaruhi sikap dan psikologi mangsa.“Apabila individu mempunyai ilmu untuk menguruskan mental dan emosi, mereka akan lebih cenderung menzahirkan emosi positif serta bertindak dengan lebih baik dalam mengawal sebarang konflik yang berlaku,” katanya.Menurut beliau, seperti peribahasa “sedangkan lidah lagi tergigit, inikan pula suami isteri”, pertelingkahan antara pasangan tidak boleh dielak.Yang menjadi isu ialah bagaimana pasangan menguruskan mental dan emosi mereka ketika konflik, kerana katanya, kegagalan berbuat demikian boleh menyebabkan “perkara kecil menjadi besar sehingga melibatkan penderaan, penganiayaan dan pengabaian.”“Lebih merisaukan apabila keadaan ini membawa kepada perbuatan jenayah atau bertindak di luar batas perikemanusiaan, kesan daripada ketidakupayaan mengawal pertelingkahan atau konflik yang berlaku,” katanya, menambah pasangan yang bijak menguruskan emosi mampu bertindak lebih rasional.Untuk rekod, kursus praperkahwinan yang antara lain mengandungi hukum-hakam perkahwinan, hubungan pasangan dan keluarga serta kisah-kisah teladan, diwajibkan ke atas pasangan Islam sejak 1990-an, sementara bagi pasangan bukan Islam pula, mereka digalakkan mengikuti kursus hampir sama yang dikendalikan oleh Lembaga Penduduk dan Pembangunan Keluarga dan Negara, bermula 2016.

KONSEP “3R” Mengulas lebih lanjut, Azmawaty menyarankan penekanan konsep “3R”, iaitu “retract, rethink dan respond” dalam modul praperkahwinan bagi membantu pasangan belajar mengawal perasaan apabila berada dalam keadaan tertentu. “Retract’ ialah keadaan apabila individu mengalami emosi seperti marah, maka dia perlu berundur seketika dan mencari ruang serta cara untuk melegakan emosi tersebut seperti melakukan teknik pernafasan. Pada waktu itu juga mereka perlu ‘rethink’ atau fikirkan semula cara menyelesaikan masalah.“Kemudian barulah ‘respond’ terhadap keadaan yang berlaku. Menerusi kaedah ini, secara tidak langsung pemikiran, emosi dan tingkah laku juga dapat dikawal dan berada dalam keadaan yang baik,’’ jelasnya.Beliau berkata kebanyakan pasangan tidak bersedia ketika berdepan dengan konflik kerana mereka sering disajikan cerita-cerita indah alam perkahwinan, sedangkan realitinya adalah berbeza.Sehubungan itu katanya, adalah penting bagi setiap pasangan mempunyai ilmu untuk mengawal emosi yang dapat membantu mereka menyelesaikan masalah dengan tenang dan matang.“Selain aspek pengurusan mental dan emosi, menjaga kesihatan mental juga adalah penting. Mental yang tidak sihat boleh membawa kepada gejala negatif lain termasuk kemurungan, dan golongan wanita atau isteri dilihat lebih berisiko berdepan gejala itu,’’ katanya. KAUNSELING PERKAHWINAN Bersetuju bahawa kecetekan pengetahuan pengurusan mental dan emosi sebagai penyebab pasangan gagal mengawal isu dalam rumah tangga, Pensyarah Kanan Program Kaunseling, Fakulti Kepimpinan dan Pengurusan, Universiti Sains Islam Malaysia (USIM) Dr Siti Nubailah Mohd Yusof berkata perkhidmatan kaunseling perkahwinan mampu membantu suami isteri, terutama pasangan muda, menjaga keharmonian rumah tangga. Katanya, pasangan suami isteri yang berdepan pelbagai kesulitan sehingga menjejaskan kesihatan mental serta emosi mereka dan akhirnya menyebabkan kemurungan, perlu tampil mendapatkan bantuan.“Ketika ini ramai kaunselor profesional yang menawarkan kaunseling perkahwinan, bukan sahaja di agensi kerajaan tetapi juga pertubuhan bukan kerajaan (NGO) dan pihak swasta, bagi membantu pasangan yang berdepan pelbagai isu berbangkit dalam perkahwinan.“Cumanya tidak ramai pasangan melihat bahawa berjumpa dengan kaunselor adalah langkah penting dalam membantu mereka mengendalikan isu yang dihadapi,” katanya.Siti Nubailah pada masa sama, berkata pendidikan perkahwinan di Malaysia perlu bersifat lebih terbuka, efektif dan berterusan dalam membantu pasangan bermasalah, sekali gus membendung penceraian.Menurut beliau, ini kerana berdasarkan kursus praperkahwinan sedia ada, kebanyakannya lebih menumpukan pada pendidikan tentang hal ehwal rumah tangga.“Menimba ilmu adalah penting, sama ada secara formal atau tidak, bagi membantu pasangan suami isteri menguruskan kehidupan berkeluarga. Suami isteri yang tahu dan faham akan kehendak diri, keperluan pasangan dan mempunyai pengetahuan serta kemahiran dalam mengendalikan perhubungan mereka akan dapat menjaga keharmonian perkahwinan.“Oleh sebab itu, perlu ada kesinambungan program atau kursus berkaitan perkahwinan selepas pasangan berkahwin. Agensi berkaitan seharusnya mengambil langkah proaktif dengan memberikan kesedaran dan pendidikan kepada pasangan yang bermasalah, sambil pada masa sama kita dapat mengekang kes penganiayaan dan jenayah dalam rumah tangga,” katanya. - BERNAMA


Isu salah guna kuasa dibawa ke mesyuarat Kabinet

(Datuk Seri Anwar Ibrahim berkata perkara itu akan dibincangkan dalam Mesyuarat Jemaah Menteri pada Rabu ini)

SEPANG, 2 Julai- Perdana Menteri memberi jaminan siasatan rapi akan dibuat berhubung dakwaan isu rasuah dan salah guna kuasa melibatkan pegawai Jabatan Imigresen di KLIA baru-baru ini.Datuk Seri Anwar Ibrahim berkata perkara itu akan dibincangkan dalam Mesyuarat Jemaah Menteri pada Rabu ini."Cuma mungkin ada beberapa masalah kita adakan siasatan untuk perbaik atau kalau ada kesilapan kita ambil tindakan yang wajar. "Saya cuba teliti langkah-langkah yang diambil setakat ini dan saya lihat memang Imigresen buat respons yang sangat baik dan positif. "Yang harus kita kenal pasti ialah beberapa kelompok kecil yang masih tidak mampu membawa perubahan termasuk berdepan dengan beberapa tuduhan," katanya.Perdana Menteri turut memaklumkan terdapat beberapa penambahbaikan yang perlu dilaksana segera bagi memastikan urusan yang melibatkan Imigresen berjalan lancar."Urusan dan pengoperasian Jabatan Kastam Diraja Malaysia (JKDM) dan Jabatan Imigresen (JIM) di KLIA adalah terkawal," tambah Anwar yang mengadakan lawatan mengejut ke pintu masuk utama negara itu, hari ini.Beliau melakukan tinjauan itu bagi melihat sendiri keadaan petugas JKDM dan JIM susulan satu insiden yang melibatkan orang kenamaan baru-baru ini.Anwar berkata terdapat beberapa permasalahan di kedua-dua jabatan itu, yang akan disusuli dengan siasatan bagi penambahbaikan dan tindakan wajar.“Ada beberapa kerosakan Kastam yang harus kita baiki. Umumnya majoriti pekerja dan petugas Imigresen berjalan dengan baik. Cuma ada beberapa masalah, kita adakan siasatan untuk perbaik atau kalau ada kesilapan, akan diambil tindakan wajar,” katanya.Tanpa diringi menteri Kabinet atau orang kenamaan, Anwar mengadakan lawatan mengejut kira-kira 30 minit di KLIA itu, sebelum menyertai upacara keberangkatan pulang Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah ke tanah air, selepas menunaikan ibadah haji di Kompleks Bunga Raya, KLIA di sini.Anwar berkata beliau akan meneliti langkah-langkah penambahbaikan yang telah diambil dan harus dilakukan.

(Yang di-Pertuan Agong bersama Datuk Seri Anwar sebelum berangkat pulang ke Istana Negara selepas kembali ke tanah air dari menunaikan ibadah haji/BERNAMA)


SEPANG, 2 Julai- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah selamat kembali ke tanah air selepas menunaikan ibadah haji.

Pesawat khas membawa Seri Paduka Baginda berdua dan delegasi tiba di Kompleks Bunga Raya, KLIA sekitar 1.10 tengah hari tadi.Al-Sultan Abdullah dan Tunku Azizah yang diiringi Pemangku Raja Pahang, Tengku Hassanal Ibrahim Alam Shah berangkat ke tanah suci pada 21 Jun lalu.Keberangkatan tiba Seri Paduka Baginda berdua turut disambut Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail serta Ketua Setiausaha Negara, Tan Sri Mohd Zuki Ali.Yang di-Pertuan Agong menzahirkan rasa syukur ke hadrat Illahi kerana dengan keizinan-Nya baginda dan Raja Permaisuri Agong dikurniakan keafiatan untuk menyempurnakan rukun Islam kelima dengan lancar. Al-Sultan Abdullah turut menzahirkan penghargaan kepada kerajaan Arab Saudi atas persiapan rapi dan kejayaan menguruskan kira-kira dua juta jemaah pada musim haji tahun ini.

(Agong, Permaisuri selamat tiba dari tanah suci)


Fadillah ketuai delegasi Malaysia ke Nairobi, Kenya

KUALA LUMPUR, 1 Julai- Timbalan Perdana Menteri, Datuk Seri Fadillah Yusof akan mengetuai delegasi Malaysia ke Nairobi, Kenya mulai 3 hingga 7 Julai ini.Ia bagi memberi ucaptama dan merasmikan Malaysian Palm Oil Forum – East Africa Region 2023.Kementerian Perladangan dan Komoditi menerusi kenyataan media memaklumkan, forum bagi meneroka potensi pengembangan eksport minyak sawit di pasaran Afrika Timur, di samping memperkukuh kerjasama dua hala antara Malaysia dan Kenya dalam industri minyak sawit.Semasa di Kenya, Fadillah yang juga Menteri Perladangan dan Komoditi dijadual mengadakan pertemuan dengan Menteri Pertanian Kenya dan Perdagangan Kenya serta pemain industri sawit di sana. "Mesyuarat yang akan diadakan bertujuan memperkukuh kerjasama lebih erat antara Malaysia dan Kenya serta meneroka peluang perniagaan dalam sektor minyak sawit di negara berkenaan."Jadual lawatan beliau turut meliputi kunjungan ke kilang-kilang pemprosesan minyak sawit dan syarikat-syarikat pengeluaran makanan utama di Kenya," menurut kenyataan itu.

(Timbalan Perdana Menteri, Datuk Seri Fadillah Yusof/Foto fail Bernama)

Pada masa sama, lawatan dijangka akan menggalakkan kerjasama dan memberi peluang untuk meneroka potensi yang lebih luas bagi industri minyak sawit negara. "Timbalan Perdana Menteri juga dijangka mengadakan pertemuan dengan rakyat Malaysia di Kenya," tambah kenyataan itu.Malaysian Palm Oil Forum – East Africa Region 2023 merupakan platform untuk mempamerkan kepakaran Malaysia dalam industri minyak sawit dan meneroka peluang kerjasama dengan negara-negara Afrika Timur. Lawatan Timbalan Perdana Menteri memberi fokus ke atas komitmen Malaysia dalam mempromosi pengeluaran minyak sawit mampan dan memperkukuhkan hubungan ekonomi dengan Kenya serta negara Afrika yang lain.


Bank disaran terus bantu individu, PKS memerlukan - PM

(Datuk Seri Anwar Ibrahim/Foto fail Bernama)

KUALA LUMPUR, 30 Jun- Bank-bank disaran untuk terus menawarkan bantuan bayaran balik pinjaman kepada individu dan Perusahaan Kecil dan Sederhana (PKS) yang memerlukan.Ini termasuk bantuan penjadualan dan penstrukturan semula pinjaman mereka.Perdana Menteri, Datuk Seri Anwar Ibrahim berkata pada masa sama, peminjam yang bermasalah boleh mendapatkan khidmat nasihat secara percuma dan bantuan bayaran balik pinjaman melalui Agensi Kaunseling dan Pengurusan Kredit (AKPK)."Saya berpuas hati dengan komitmen yang ditunjukkan oleh institusi perbankan yang bersedia untuk membantu rakyat dan PKS."Industri perbankan perlu terus menyokong pembangunan usahawan mikro terutama golongan rentan melalui inisiatif seperti i-TEKAD yang menawarkan modal permulaan dan pembiayaan mikro dengan menggunakan sumber gabungan dana daripada institusi kewangan dan dana kewangan sosial," kata Anwar yang juga Menteri Kewangan dalam satu kenyataan di sini, hari ini.Beliau juga berkata industri perbankan memainkan peranan penting dalam mendorong pertumbuhan ekonomi pascapandemik.Ia terutama dalam membantu peminjam yang masih terkesan dan menghadapi kesukaran meneruskan kehidupan.

(Datuk Seri Anwar Ibrahim ketika mengadakan sesi dialog bersama wakil sektor perbankan, Rabu lalu/Foto PMO)

Pada Rabu lalu, satu sesi dialog diadakan Perdana Menteri bersama wakil sektor perbankan.Sesi dihadiri Timbalan Gabenor Bank Negara Malaysia, Datuk Jessica Chew serta wakil bank iaitu AMBank, Al-Rahji Bank, Bank Islam Malaysia, CIMB, HSBC Bank, Maybank, Public Bank, RHB Bank dan Standard Chartered Bank.Pertemuan itu sebahagian daripada usaha berterusan Kerajaan mendapatkan buah fikiran serta pandangan berkaitan ekonomi negara. Perbincangan turut menyentuh dasar-dasar bagi memastikan industri kewangan di Malaysia kekal relevan dan inklusif dalam menyokong pertumbuhan ekonomi yang mampan.Penarafan kredit berdulat Malaysia pada 'A-'Dalam sesi dialog itu, Perdana Menteri bersyukur dengan pengekalan penarafan kredit berdaulat Malaysia pada 'A-' dengan tinjauan 'Stabil' oleh S&P Global Ratings, baru-baru ini.Beliau berkata penarafan itu membuktikan hala tuju ekonomi negara berada pada landasan yang betul susulan pelbagai ikhtiar yang diambil bagi menyokong momentum pertumbuhan dan mengurangkan tekanan inflasi."Kerajaan bertekad untuk mempertingkatkan lagi usaha dalam merancakkan momentum pertumbuhan ekonomi dan melaksanakan konsolidasi fiskal bagi menjamin kesejahteraan rakyat dan kelangsungan perniagaan selaras dengan konsep Malaysia MADANI," tambahnya.


Bermula 5 Julai tidak wajib pakai pelitup muka di hospital, pengangkutan awam

KUALA LUMPUR, 29 Jun - Pemakaian pelitup muka tidak lagi diwajibkan di hospital dan pengangkutan awam berkuat kuasa 5 Julai ini, kata Menteri Kesihatan Dr Zaliha Mustafa.Bagaimanapun beliau berkata, pemakaian pelitup muka dikekalkan bagi kes pesakit positif COVID.19 dan mereka yang mengendalikan pesakit itu."Penilaian dibuat mengikut amalan kawalan dan pencegahan innfeksi bagi kes positif COVID-19 serta kakitangan kesihatan yang berurusan dengan pesakit."Pemakaian pelitup muka amat digalakkan bagi individu berisiko tinggi seperti warga emas,individu dengan imuniti rendah atau ibu mengandung terutama ketika berada di tempat sesak dan kawasan pengudaraan kurang baik," katanya menerusi kenyataan pada Khamis di sini, hari ini.

Beliau menambah, individu bergejala respiratori juga digalakkan memakai pelitup muka bagi mengelakkan jangkitan kepada orang lain dan semasa berada dalam perkhidmatan pengangkutan awam.Dalam pada itu, Dr Zaliha memaklumkan status Kawasan Tempatan Jangkitan di Malaysia yang akan tamat esok dilanjutkan bagi tempoh enam bulan lagi hingga 31 Disember ini."Walaupun penilaian situasi semasa COVID-19 berada pada tahap tidak membimbangkan dan perkhidmatan kesihatan tidak terbeban," katanya.Beliau menjelaskan pelanjutan pengisytiharan itu masih diperlukan memandangkan terdapat risiko kemunculan varian dan subvarian baharu virus SARS-CoV-2 di negara ini.


1 kematian, 395 kes denggi dilaporkan di Perlis

KANGAR, 29 Jun - Kumulatif kes denggi di negeri ini merekodkan sebanyak 395 kes serta satu kematian akibat komplikasi kes denggi bagi tempoh Januari sehingga 24 Jun lalu.Pengarah Kesihatan Negeri, Dr Ismuni Bohari berkata angka itu menunjukkan peningkatan sebanyak 2, 533 peratus berbanding tempoh yang sama tahun 2022 iaitu hanya 15 kes."Daripada jumlah kes denggi yang dilaporkan pada tahun ini, sebanyak 181 kes atau 45.8 peratus telah dimasukkan ke hospital yang mana 22 kes denggi tersebut memerlukan rawatan lanjut di unit rawatan rapi (ICU) Hospital Tuanku Fauziah. "Terdapat 38 wabak telah dilaporkan pada tahun ini berbanding hanya 1 wabak untuk tempoh yang sama pada tahun 2022," katanya menerusi kenyataan pada Khamis.Katanya, pelbagai aktiviti kawalan dan pencegahan telah dilaksanakan oleh JKN Perlis bagi memutuskan rantaian jangkitan seperti penghapusan tempat pembiakan, aktiviti larvaciding, semburan kabus, pendidikan kesihatan dan pemeriksaan premis. Tambah beliau, setakat 24 Jun tahun ini sebanyak 44, 694 premis telah diperiksa dan 117 kompaun di bawah Akta Pemusnahan Serangga Pembawa Penyakit (APSPP) 1975 [Akta 154]."Nilai kompaun sebanyak RM58,500 telah dikeluarkan kepada pemilik premis yang didapati positif pembiakan nyamuk Aedes," tambahnya.Katanya, usaha untuk membanteras kejadian demam denggi memerlukan kerjasama semua pihak termasuk pihak berkuasa tempatan (PBT), pemimpin setempat, agensi kerajaan, agensi swasta, badan bukan kerajaan dan semua lapisan komuniti. Sehubungan itu, JKN Perlis menyeru supaya semua sektor yang terlibat memainkan peranan dalam memastikan persekitaran premis, kawasan kediaman dan tempat kerja bersih serta bebas tempat pembiakan nyamuk.


'Influencer' antara 284 individu ditahan permotoran haram

(Pempengaruh media sosial berusia 23 tahun dari Kuala Lumpur ditahan kerana menonton perlumbaan haram)

ALOR SETAR, 29 Jun - Pempengaruh media sosial antara 284 individu yang ditahan dalam Op Samseng Jalanan pada malam Aidiladha di Jalan Pegawai di sini, malam tadi.Ketua Polis Daerah Kota Setar, Asisten Komisioner Ahmad Shukri Mat Akhir berkata, lelaki berusia 23 tahun dari Kuala Lumpur itu ditahan kerana menonton aktiviti permotoran haram di kawasan tersebut.Dalam operasi yang bermula 11 malam hingga 3 pagi tadi semua penunggang terdiri daripada 281 lelaki dan tiga wanita termasuk 10 remaja bawah umur berusia antara 15 hingga 20 tahun."Sebanyak 50 motosikal dirampas. Kesemua individu itu dibebaskan dengan jaminan polis," katanya pada sidang media di Balai Polis Trafik Kota Setar, hari ini.Ahmad Shukri berkata, sebanyak 194 saman dikeluarkan atas pelbagai kesalahan termasuk tidak memiliki lesen memandu, ubah suai motosikal haram, tiada cermin sisi, tiada insurans, cukai jalan tamat tempoh dan lesen tamat tempoh."Antaranya (47) tiada lesen memandu, nombor pendaftaran (40), ubah suai (25), cermin sisi (23) , tidak pamer pelekat 'P' dan 'L' (22), aksesori (17), tiada insuran (12), cukai jalan tamat tempoh (5) dan lesen tamat tempoh."Mereka akan dilepaskan selepas proses dokumentasi selesai dan bagi remaja bawah umur yang tidak mempunyai lesen, waris akan dipanggil dan saman akan dikeluarkan kepada pemilik motosikal," katanya.Hadir sama, Ketua Polis Kedah, Datuk Fisol Salleh yang turut memberi nasihat kepada individu yang ditahan dalam operasi itu.


Agong, Raja Permaisuri zahir ucapan Selamat Hari Raya Aidiladha

KUALA LUMPUR, 28 Jun- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan Selamat Hari Raya Aidiladha kepada seluruh rakyat Malaysia yang beragama Islam.Menerusi catatan di Facebook Istana Negara, Seri Paduka Baginda turut berdoa agar segala pengorbanan rakyat Malaysia dalam menjaga keharmonian serta kesejahteraan negara akan diberi ganjaran yang setimpal oleh Allah SWT. "Baginda turut berdoa semoga Jemaah Haji Malaysia memperolehi Haji yang Mabrur dan selamat pulang ke tanah air tercinta," menurut catatan itu.

(Agong dan Raja Permaisuri telah berangkat untuk berwukuf di Arafah dan seterusnya bermabit di Muzdalifah semalam/Foto FB Istana Negara)

Menurut Istana Negara, Al-Sultan Abdullah dan Tunku Azizah telah berangkat untuk berwukuf di Arafah dan seterusnya bermabit di Muzdalifah semalam (27 Jun).Turut berangkat, Pemangku Raja Pahang Tengku Mahkota Tengku Hassanal Ibrahim Alam Shah dan paduka-paduka anakanda Seri Paduka Baginda.Seri Paduka Baginda berdua seterusnya menyempurnakan Tawaf dan Saie Haji di Masjidil Haram."Baginda menzahirkan rasa kesyukuran ke hadrat Allah SWT kerana telah dikurniakan keafiatan untuk berwukuf di Arafah dan bermabit di Muzdalifah sebagai persiapan peringkat akhir haji," menurut catatan itu.Seri Paduka Baginda berdua dijadual berangkat pulang ke tanah air pada 2 Julai.


DUN Pulau Pinang rasmi bubar hari ini, beri laluan kepada PRN

GEORGE TOWN, 28 Jun - Dewan Undangan Negeri (DUN) Pulau Pinang yang mempunyai 40 kerusi secara rasmi dibubarkan hari ini, bagi memberi laluan kepada Pilihan Raya Negeri (PRN).Pembubaran itu, lebih awal berbanding tempoh mandat lima tahun yang akan berakhir pada 2 Ogos ini, susulan pengumuman Ketua Menteri Chow Kon Yeow pada sidang medianya semalam, selepas mendapat perkenan Yang Dipertua Negeri Pulau Pinang Tun Ahmad Fuzi Abdul Razak.Yang Dipertua DUN Pulau Pinang, Datuk Law Choo Kiang menyerahkan watikah pembubaran DUN Pulau Pinang kepada Pengarah Suruhanjaya Pilihan Raya (SPR) negeri, Dr Siti Nazariah Abdul Zalim semalam bagi membolehkan pilihan raya tersebut diadakan.Persidangan DUN Pulau Pinang yang pertama diadakan pada 1 Ogos 2018, selepas Pilihan Raya Umum ke-14 (PRU14) pada 9 Mei 2018.Chow berkata tempoh selepas tiga minggu pembubaran DUN untuk hari penamaan calon itu dikira memadai dan mencukupi untuk semua pihak menjalankan gerak kerja parti masing-masing.Pada PRU14, Pakatan Harapan (PH) memenangi 37 daripada keseluruhan 40 kerusi, termasuk dua daripada calon Bersatu yang ketika itu masih bersama PH, manakala Barisan Nasional (BN) memenangi dua kerusi dan PAS (satu).Pada Februari 2020, Bersatu mengumumkan keluar daripada PH dan menyertai Perikatan Nasional (PN) menyebabkan dua Ahli Dewan Undangan Negeri (ADUN) Bersatu Pulau Pinang, ADUN Bertam Khaliq Mehtab Mohd Ishaq dan ADUN Teluk Bahang Zolkifli Md Lazim, menarik balik sokongan mereka terhadap pentadbiran kerajaan negeri di bawah PH.Sementara pergolakan dalam PKR turut menyaksikan dua ADUN daripada parti itu dipecat iaitu ADUN Seberang Jaya Dr Afif Bahardin dan ADUN Sungai Acheh Zulkifli Ibrahim.Kedudukan terkini kerusi sebelum DUN Pulau Pinang dibubarkan ialah PH memiliki 33 kerusi, BN (dua), Bersatu (empat) dan PAS satu kerusi.Selain Pulau Pinang, negeri lain yang akan mengadakan PRN ialah Kedah, Terengganu, Negeri Sembilan, Selangor dan Kelantan. - BERNAMA


DUN Kedah secara rasmi bubar hari ini

ALOR SETAR, 28 Jun- Dewan Undangan Negeri (DUN) Kedah bagi penggal ke-14 secara rasminya dibubarkan hari ini selaras dengan perkenan Sultan Kedah Al-Aminul Karim Sultan Sallehuddin Sultan Badlishah pada Ahad lepas.Pembubaran itu sekali gus menamatkan pentadbiran tiga tahun kerajaan Perikatan Nasional (PN) yang mengambil alih kerajaan negeri daripada Pakatan Harapan (PH) pada 17 Mei 2020.Susulan pembubaran itu, bermula hari ini pentadbiran kerajaan negeri Kedah akan dijalankan oleh kerajaan interim ataupun 'Caretaker Government', dengan segala fungsi kerajaan akan berlangsung sebagaimana biasa sehingga kerajaan negeri yang baharu dibentuk selepas Pilihan Raya Negeri (PRN) akan datang.Selepas Pilihan Raya Umum ke-14 (PRU14) pada 9 Mei 2018 yang menyaksikan PH mengambil alih kerajaan negeri dengan kemenangan 18 daripada 36 kerusi, persidangan pertama DUN Kedah bagi penggal ke-14 berlangsung pada 3 Julai 2018.Pembubaran DUN Kedah hari ini menyaksikan mandat lima tahun berakhir enam hari lebih awal berbanding tarikh akhir pada 4 Julai.Kedah antara enam negeri yang akan mengadakan PRN selain Selangor, Negeri Sembilan, Pulau Pinang, Kelantan dan Terengganu.

Negeri ini mempunyai 36 kerusi dengan kedudukan terkini DUN Kedah menyaksikan PN memiliki 20 kerusi (PAS-14, Bersatu-6); PH menguasai 10 kerusi (PKR-5, Amanah-3, DAP-2); Barisan Nasional memperoleh dua kerusi (UMNO-2) dan Parti Pejuang Tanah Air (2).Dua lagi kerusi kosong apabila Ahli Dewan Undangan Negeri Gurun daripada PKR Datuk Johari Abdul mengosongkan kerusinya pada 18 Dis tahun lepas dan dilantik sebagai Yang Dipertua Dewan Rakyat, manakala ADUN Belantek Datuk Mohd Isa Shafie pula meninggal dunia 14 Jun lepas. - BERNAMA


DUN Terengganu bubar secara rasmi, kerajaan negeri ditadbir 'caretaker'

KUALA TERENGGANU, 28 Jun - Dewan Undangan Negeri (DUN) Terengganu dibubarkan secara rasmi hari ini, dua hari lebih awal daripada mandat yang sepatutnya tamat, 30 Jun ini.Yang Dipertua DUN Terengganu Datuk Yahaya Ali memaklumkan kepada Bernama, wakilnya telah menyerahkan watikah pembubaran kepada Timbalan Pengarah Suruhanjaya Pilihan Raya (SPR) Terengganu Muhammad Salahuddin Salleh, semalam.Susulan pembubaran itu, bermula hari ini Terengganu ditadbir kerajaan negeri sementara sehingga kerajaan baharu dibentuk selepas Pilihan Raya Negeri (PRN) kelak.Pembubaran hari ini diperkenan Sultan Terengganu Sultan Mizan Zainal Abidin selepas Menteri Besar Datuk Seri Dr Ahmad Samsuri Mokhtar menghadap dan mempersembahkan tarikh cadangan pembubaran DUN kepada baginda di Istana Syarqiyyah di sini, semalam.Selain Terengganu, dua lagi DUN iaitu Pulau Pinang dan Kedah dibubarkan secara rasmi hari ini, manakala DUN Kelantan dan Selangor masing-masing telah dibubarkan secara rasmi pada 22 dan 23 Jun lepas.Hari ini Menteri Besar Negeri Sembilan Datuk Seri Aminuddin Harun akan menghadap Yang Dipertuan Besar Negeri Sembilan Tuanku Muhriz Ibni Almarhum Tuanku Munawir, bagi memohon perkenan tarikh pembubaran DUN, negeri terakhir bagi enam negeri yang akan berhadapan PRN. Pada Pilihan Raya Umum ke-14 (PRU14), Kerajaan Negeri Terengganu dibentuk oleh PAS, selepas parti itu berjaya memenangi 22 daripada 32 kerusi DUN, manakala BN hanya memperoleh 10 kerusi iaitu Jertih, Kuala Besut, Hulu Besut, Permaisuri, Langkap, Batu Rakit, Seberang Takir, Telemong, Bukit Besi dan Kijal.PKR yang turut sama ke gelanggang PRU14 di Terengganu, bagaimanapun gagal memperoleh sebarang kerusi daripada kesemua 32 kerusi DUN yang ditandingi.

Pada PRU14, beberapa kerusi DUN memperlihatkan persaingan sengit antara dua parti dominan di Terengganu iaitu PAS dan Barisan Nasional (BN) apabila majoriti diperoleh sangat tipis dengan majoriti paling tipis di DUN Ajil yang menyaksikan calon PAS Maliaman Kassim menewaskan Dr Ghazali Taib (BN) dan Zamani Mamat (PKR) dengan hanya majoriti empat undi. Bagi kerusi DUN Bukit Besi pula, Roslee Daud (BN) juga menang tipis dengan majoriti 46 undi, mengalahkan calon PAS Ghazali Sulaiman dan Mohamad Arif Arifin (PKR) manakala bagi DUN Jabi, calon PAS Dr Azman Ibrahim menang dengan majoriti 55 undi menewaskan Mohd Iskandar Jaafar (BN) dan Aziz Abas (PKR).Selepas disahkan menang selesa 22 kerusi DUN Terengganu, Ahmad Samsuri yang juga Ahli Dewan Undangan Negeri (ADUN) Ru Rendang diangkat sebagai Menteri Besar ke-15, menggantikan ADUN Seberang Takir Datuk Seri Ahmad Razif Abdul Rahman (BN). Ahmad Samsuri mengangkat sumpah sebagai Menteri Besar pada 10 Mei 2018 di hadapan Sultan Mizan sebelum memulakan persidangan DUN pertama pada 1 Julai 2018. Tidak seperti negeri-negeri lain, Terengganu menyaksikan tiada sebarang Pilihan Raya Kecil (PRK) sepanjang penggal ini, sama ada disebabkan ADUN meninggal dunia, lompat parti atau meletakkan jawatan baik daripada blok kerajaan negeri mahupun pembangkang. - BERNAMA


Tuntutan kumpulan Sulu gagal lagi

(Fahmi ditemui media selepas menghadiri program BMCC Annual General Meeting Fireside Chat With Communication and Digital Minister)

KUALA LUMPUR, 27 Jun- Kemenangan Malaysia di Mahkamah Rayuan The Hague, Belanda dalam kes tuntutan kumpulan Sulu boleh dikatakan menjadi penutup kepada segala cubaan pihak tidak bertanggungjawab itu merampas hak dan harta negara.Menteri Komunikasi dan Digital, Fahmi Fadzil berkata ia satu kemenangan besar bagi negara dan rakyat Malaysia kerana sebelum ini ada pihak yang memberi bayangan seolah-olah boleh merampas aset negara, terutamanya di luar negara."Siri kemenangan di mahkamah-mahkamah antarabangsa ini bukan hanya membuktikan bahawa kerajaan Malaysia telah berjaya untuk mempertahankan hak dan harta rakyat Malaysia yang berada di luar negara, tapi membuktikan bahawa dakwaan kumpulan tersebut gagal dan tidak boleh dilayan," kata beliau ketika ditemui media selepas menghadiri program ‘British Malaysian Chamber of Commerce (BMCC) Annual General Meeting Fireside Chat With Communication and Digital Minister’ di sini.

(Fahmi berucap semasa menghadiri program BMCC Annual General Meeting Fireside Chat With Communication and Digital Minister)

Jelas Fahmi, kejayaan itu hasil kerjasama kolektif dan tidak dapat dicapai sekiranya tidak bersatu hati mempertahankan kedaulatan dan hak negara.Mahkamah Rayuan The Hague hari ini menolak permohonan kumpulan Sulu untuk mengiktiraf dan menguatkuasakan award akhir timbang tara berjumlah US$14.9 bilion di Belanda.Award itu telah diberikan oleh penimbang tara antarabangsa, Dr Gonzalo Stampa pada 28 Februari 2022 kepada lapan individu yang mengaku sebagai waris Kesultanan Sulu.Dalam usaha menguatkuasakan award itu, mereka dilaporkan cuba menyita aset Petronas di Luxembourg dan Belanda selain menyasarkan aset diplomatik Malaysia di Perancis.Pada 6 Jun, Mahkamah Rayuan Paris mengekalkan keputusan membenarkan Malaysia mencabar award yang diputuskan oleh Stampa dan memutuskan beliau telah terkhilaf dalam melaksanakan bidang kuasanya.


Malaysia-Laos meterai tiga perjanjian kerjasama

VIENTIANE, 27 Jun- Tiga perjanjian kerjasama telah dimeterai selepas mesyuarat bilateral antara Perdana Menteri, Datuk Seri Anwar Ibrahim dengan Perdana Menteri Laos, Dr Sonexay Siphandone hari ini.Memorandum Persefahaman dan Kerjasama ini akan memberi faedah kepada pembangunan sosioekonomi kedua-dua negara yang menguntungkan rakyat.Antara memorandum kerjasama yang dimetrai ialah antara Mutiara Perlis Sdn. Bhd. dengan Thanaleng Dry Port dalam kerjasama pelabuhan darat."Sebut sahaja tentang Perlis di utara tanah air berhampiran dengan sempadan Thai, Pelabuhan Mutiara Perlis yang penting bagi kami kerana kemudahannya yang besar, " kata Anwar Kerjasama ini akan memudahkan pergerakan kargo di sempadan melalui susunan pelabuhan ke pelabuhan," tambahnya. Pelabuhan Mutiara Perlis berupaya memudah cara 20 juta tan kargo dan berpotensi memberi pulangan kepada Malaysia sebanyak USD48 juta setahun.Satu lagi pemetraian kerjasama dimeterai antara Keretapi Tanah Melayu Berhad (KTMB) dengan National Lao Railway State Enterprise (LNRSE) yang akan memudah cara perjalanan penumpang dan kargo dari Malaysia ke Thailand, Laos dan China tanpa sekatan.la akan meningkatkan dagangan dua hala Malaysia-Laos melalui rangkaian integrasi kereta api, seterusnya berpotensi menjadikan Laos sebagai laluan utama perdagangan di antara rantau ASEAN, dengan Asia Tengah dan Eropah.

(Datuk Seri Anwar (kiri) dan rakan sejawatannya dari Laos Dr Sonexay Siphandone menyaksikan majlis menandatangani MoC dan pertukaran MoU antara syarikat Malaysia dan Laos)


Kejadian rusuh di Kuil Sri Maha Mariamman, 17 lelaki bebas

PETALING JAYA, 27 Jun - Mahkamah Majistret di sini hari ini melepas dan membebaskan 17 orang lelaki daripada pertuduhan merusuh di Kuil Sri Maha Mariamman Seafield, lima tahun lepas, tanpa memanggil mereka membela diri.Majistret Muhammad Iskandar Zainol membuat keputusan itu selepas mendapati pihak pendakwaan gagal menimbulkan kes prima facie terhadap kesemua tertuduh di akhir kes pendakwaan. Beliau berkata mahkamah mendapati saksi pendakwaan gagal mengenal pasti kesemua tertuduh melalui pengecaman di kandang tertuduh dan keterangan saksi di mahkamah tidak konsisten."Pihak pendakwaan juga tidak mengemukakan sebarang senjata di mahkamah sebagai bahan eksibit seperti pisau seperti yang dinyatakan dalam kertas pertuduhan. Semua senjata itu hanya dikutip dari tempat kejadian oleh saksi dan bukannya dirampas daripada tertuduh," katanya.Tertuduh ialah Mohammad Saifullah Abdullah, Riduan Sekh Ruslan, Irwan Noordin, Khairi Abdul Rashid, Rozaihan Zakaria, Qayyum Mohd Faisal, Ashraf Mohd Faizal, Absal Eastrie Abdullah, Jalil Talib, Khairol Anuar Zabidi, Zamri Md Said, Shukri Razali, Nor Azmi Abdul Ghani, Shahril Danniel Sajeel, Hasneezam Shah Samsudin, Akmal Izzat Azi dan Norul Ismawi Islahuddin.Kesemua tertuduh berusia antara 24 dan 47 tahun itu didakwa berada dalam rusuhan dan semasa rusuhan itu, kesemuanya memiliki parang, kapak, pisau serta kayu yang boleh digunakan sebagai senjata untuk menyerang.Mereka dituduh melakukan perbuatan itu di kuil berkenaan di USJ 25, Seafield, Subang Jaya antara 2 pagi dan 5 pagi, 26 Nov 2018.Pertuduhan mengikut Seksyen 148 Kanun Keseksaan yang memperuntukkan hukuman penjara maksimum lima tahun atau denda atau kedua-duanya, jika sabit kesalahan. - BERNAMA

(Kejadian rusuhan di kuil Sri Maha Mariamman pada 26 November 2018)


256 kes buang bayi direkodkan dalam tempoh dua tahun

(Menteri Pembangunan Wanita, Keluarga dan Masyarakat Datuk Seri Nancy Shukri)

KUALA LUMPUR, 27 Jun - Kementerian Pembangunan Wanita, Keluarga dan Masyarakat mendedahkan sebanyak 256 kes pembuangan bayi direkodkan berdasarkan statistik Polis Diraja Malaysia (PDRM).Menterinya, Datuk Seri Nancy Shukri berkata, jumlah itu direkodkan bagi tempoh dua tahun sepanjang 2020 hingga 2022 Katanya, kementerian komited menangani isu tersebut dengan melaksanakan pelbagai advokasi dan kesedaran bagi memupuk keprihatinan dalam kalangan masyarakat menerusi Lembaga Penduduk dan Pembangunan Keluarga Negara (LPPKN)."Usaha ini adalah untuk membantu orang awam khususnya remaja untuk mengelakkan diri daripada terjerumus ke kancah masalah sosial seperti mengandung luar nikah dan sebagainya," katanya menjawab soalan Senator Amir Md Ghazali di Dewan Negara hari ini.Senator Amir bertanya berapakah bilangan kes buang bayi yang direkodkan sepanjang 2020 hingga 2022 mengikut pecahan negeri dan rancangan pihak kementerian untuk mengatasi isu pergaulan bebas sehingga melahirkan anak tidak sah taraf.Oleh itu, katanya LPPKN telah melancarkan Dasar dan Pelan Tindakan Pendidikan Kesihatan Reproduktif dan Sosial (PEKERTI) yang telah dibangunkan sejak tahun 2009 dan dikemas kini pada 2022.Tambah beliau, di bawah pelan tindakan itu, sebanyak 18 Pusat Remaja KafeTEEN telah diwujudkan bagi meningkatkan akses maklumat, perkhidmatan kesihatan reproduktif serta khidmat kaunseling psikososial dan program pendidikan dan pembangunan kemahiran untuk remaja.Pelaksanaan itu akan yang ditekankan menerusi pendidikan formal di sekolah atau tidak formal di luar sekolah.Katanya sehingga kini lebih 840,00 remaja telah menerima manfaat daripada program di pusat tersebut.